MAIWP sumbang lebih RM560,000, bantuan Perubatan kepada golongan asnaf di Labuan

LABUAN, 2 Mei - Warga Labuan bakal menikmati kemudahan kepakaran rawatan oftamologi di Hospital Labuan dalam masa terdekat.

Majlis Agama Islam Wilayah Persekutuan (MAIWP) memberi sumbangan lebih RM500,000 kepada Jabatan Kesihatan Labuan bagi menyediakan peralatan dan kelengkapan untuk tujuan itu.

Menurut Timbalan Menteri di Jabatan Perdana Menteri Hal Ehwal Agama Datuk Ahmad Marzuk Shaary, MAIWP turut memperuntukkan sebanyak lebih RM560,000 untuk Skim Bantuan Perubatan kepada golongan asnaf di Labuan.

Beliau berkata demikian pada Majlis Simbolik Penyerahan bantuan berjumlah RM18,000 untuk diagihkan kepada 180 pesakit di Hospital Labuan.


Golongan pekerja sentiasa dihargai - PM

PUTRAJAYA, 1 Mei - Usaha bersungguh-sungguh kerajaan untuk mengatasi krisis kesihatan nasional dan mengurangkan kesannya terhadap ekonomi, adalah selari dengan hasrat bagi memastikan kemakmuran negara dinikmati bersama tanpa ada sesiapa pun tertinggal.

Justeru peranan golongan pekerja sebagai barisan hadapan atau rakan strategik dalam membangunkan ekonomi dan pembangunan negara selama ini adalah sangat penting untuk mencapai hasrat tersebut.

Perdana Menteri, Tan Sri Muhyiddin Yassin dalam perutusan bersempena Hari Pekerja 2021 berkata, berada pada tahap kelima Strategi 6R Pelan Komprehensif Pemulihan Ekonomi, iaitu “Revitalize” atau Memperkasa ekonomi, pihaknya sedar masih terdapat golongan pekerja terjejas dan mengambil masa lebih lama untuk kembali menikmati kehidupan seperti sebelum tercetusnya wabak COVID-19, walaupun banyak bantuan disediakan kerajaan.

Menurut beliau, sejak setahun lalu, kerajaan menggariskan tiga strategi utama bagi membantu meringankan beban dan membantu warga pekerja secara khususnya dalam berdepan dengan kesukaran semasa akibat pandemik tersebut iaitu mengekalkan pekerjaan, melindungi hak pekerja serta mencipta peluang pekerjaan.


PBT disaran pertimbang beri pampasan kepada peniaga terjejas

SELANGOR, 1 Mei - Susulan penutupan operasi 22 bazar bermula semalam.

Pihak Berkuasa Tempatan PBT disaran memberi pertimbangan untuk mengembalikan kos sewa tapak dan pampasan kepada peniaga bazar yang terjejas.

Jelas Menteri Perumahan Dan Kerajaan Tempatan Datuk Zuraida Kamaruddin, langkah itu mampu mengurangkan beban kos serta kerugian mereka.

Tegasnya, PBT terpaksa mengambil tindakan menghentikan operasi bazar bagi memastikan penyebaran COVID-19 dapat dihentikan segera.

Beliau ditemui pemberita pada Majlis Penyerahan Sumbangan Kepada Bekas Atlet Kebangsaan Dan Badan Bukan Kerajaan, di Selangor.


Tun Ahmad Fuzi angkat sumpah jawatan Yang Dipertua Negeri Pulau Pinang

GEORGE TOWN, 1 Mei - Yang Di-Pertua Negeri Pulau Pinang, Tun Ahmad Fuzi Abdul Razak menyeru kerajaan negeri dan Persekutuan bergading bahu membantu beliau menjalankan amanah dengan penuh dedikasi.

Tun Ahmad Fuzi turut terbuka menerima pandangan dan buah fikiran ke arah merealisasikan Visi Pulau Pinang 2030.  Beliau berkata, segala pengalaman sepanjang berkhidmat di dalam Perkhidmatan Awam, perniagaan, pertubuhan bukan kerajaan tempatan dan luar negara akan dikongsi untuk mencapai hasrat tersebut.  Terdahulu, Tun Ahmad Fuzi mengangkat sumpah Yang Di- Pertua Negeri Pulau Pinang Ke-8 di Dewan Sri Pinang.

Sesi menandatangani surat lantikan disaksikan Hakim Mahkamah Tinggi Pulalu Pinang, Datuk Seri Tun Abd Majid Tun Hamzah.

Majlis diakhiri dengan bacaan doa oleh Mufti Pulau Pinang, Datuk Seri Dr Wan Salim Wan Mohd Noor.


Kerajaan tanggung pampasan RM160.1 juta penangguhan kadar tol di tiga lebuh raya - LLM

KUALA LUMPUR, 1 Mei - Sebanyak RM160.1 juta pampasan perlu ditanggung kerajaan selepas memutuskan untuk menangguhkan kenaikan kadar tol di tiga lebuh raya yang sepatutnya dinaikkan sejak awal Januari.

Manakala untuk 21 lebuh raya dan satu plaza tol, turut melibatkan anggaran pampasan sebanyak RM2.093 bilion.

Ketua Pengarah Lembaga Lebuhraya Malaysia (LLM), Datuk Ir Mohd Shuhaimi Hassan menerusi satu kenyataan media memaklumkan langkah kerajaan menangguhkan kenaikan kadar tol memberi faedah secara langsung kepada pengguna.

Tambahnya, LLM memastikan kesemua syarikat konsesi lebuh raya melaksanakan tanggungjawab mereka demi memelihara kepentingan pengguna jalan raya.

Beliau menjelaskan, pengguna akan terus menikmati kadar tol lebih rendah berbanding kadar tol sebelum ini seperti ditetapkan dalam Perjanjian Konsesi.

Semalam, kabinet sebulat suara bersetuju menangguhkan kenaikan kadar tol bagi tiga lebuh raya iaitu Lebuh Raya Shah Alam (KESAS), Lebuh Raya Lembah Kelang Selatan (SKVE) dan Lebuh Raya Pantai Timur Fasa 2 (LPT2).

Ia selepas mempertimbangkan peningkatan kos sara hidup rakyat berikutan penularan wabak COVID-19.


MySTEP: 28,000 pemohon terima manfaat pekerjaan

KUALA LUMPUR, 1 Mei - Perdana Menteri Tan Sri Muhyiddin Yassin memaklumkan sehingga 16 April, lebih 30,000 orang telah berjaya mendapat pekerjaan melalui program Short-term Employment Program (MySTEP).

Tan Sri Muhyiddin berkata, daripada jumlah berkenaan hampir 28,000 pemohon telah ditempatkan di sektor awam manakala hampir 3,000 orang pula ditempatkan di syarikat berkaitan kerajaan (GLC) dan rakan strategiknya.

Inisiatif ini disasarkan bakal mengurangkan jumlah pengangguran, khususnya di kalangan lepasan universiti dan golongan muda yang lain.

Perdana Menteri turut memaklumkan, warga pekerja dianggap sebagai frontliners bidang ekonomi dan pembangunan negara yang mempunyai tugas peranan yang sangat penting untuk mencapai kemakmuran.

Beliau berkata dalam perutusan sempena Hari Pekerja 2021 yang disiarkan di televisyen, hari ini.


KUALA LUMPUR, 1 Mei - Kajian semula perintah gaji minimum 2020 sedang dijalankan oleh kerajaan dalam memastikan ia kekal relevan dengan keadaan sosio-ekonomi semasa.

Perdana Menteri, Tan Sri Muhyiddin Yassin berharap agar semua pihak yang ingin menyuarakan pendapat dan cadangan berkenaan isu ini mengambil bahagian dalam platform yang disediakan.

Beliau berkata demikian ketika menyampaikan amanat khas sempena Hari Pekerja dengan tema 'Pembudayaan Norma Baharu Dalam Dunia Pekerjaan Sejagat'.

Perdana Menteri turut memaklumkan, pindaan Akta Minimum Perumahan, Penginapan dan Kemudahan Pekerja 1990 (Akta 446) telah dilaksana dan dikuatkuasakan selain penggubalan Ordinan Darurat (Pindaan) 2021 selaras dengan Proklamasi Darurat bagi membendung penularan wabak Covid 19 terutama yang melibatkan kluster penginapan pekerja.

Melalui Ordinan Darurat ini, pemakaian Akta 446 juga telah diperluas ke Sabah dan Sarawak.


SHMMP fasa kedua akan bermula 6 Mei

PUTRAJAYA, 1 Mei - Kementerian Perdagangan Dalam Negeri dan Hal Ehwal Pengguna (KPDNHEP) melaksanakan Skim Harga Maksimum Musim Perayaan (SHMMP) Hari Raya Puasa 2021 secara berfasa.

Selepas fasa pertama yang berkuat kuasa sejak 21 April lalu, fasa kedua dijadual akan berkuat kuasa selama 15 hari bermula 6 Mei sehingga 20 Mei 2021.

Kementeriannya dalam satu kenyataan menjelaskan telah mengenal pasti sebanyak 20 jenis barangan dalam fasa kedua skim ini.

Kategori barangan harga terkawal terdiri daripada sayuran, barang kering dan hasil laut.

Senarai barangan dan kawalan harga bagi skim harga fasa kedua ini termasuk tomato, cili merah, cili kering,kubis bulat, kacang panjang, sawi hijau, terung panjang, timun, halia tua , kelapa biji , kelapa parut , bawang merah besar, bawang besar (Holland), bawang putih, ubi kentang dan kacang tanah.

Manakala bagi hasil laut, terdiri daripada ikan segar beku kembung, selar , selayang dan demuduk atau sagai atau cermin atau cupak.

Jumlah keseluruhan barangan harga terkawal bagi bagi fasa 1 dan fasa 2 adalah sebanyak 32 barangan.

Skim harga ini bertujuan menstabilkan harga barang kritikal yang menjadi menu utama ketika sesuatu perayaan untuk membolehkan seramai mungkin rakyat merayakan setiap perayaan dalam suasana tenang dan ceria.


Kompaun didik rakyat lebih bertanggungjawab perangi COVID-19

BANGI, 30 April - Kompaun bukan bertujuan membebankan rakyat tetapi lebih kepada mendidik pelaku kesalahan di bawah Akta Pencegahan dan Pengawalan Penyakit Berjangkit 1988 agar lebih bertanggungjawab.

Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof berkata, tindakan itu membuktikan ketegasan kerajaan menjaga kesejahteraan rakyat secara menyeluruh.

Namun, pegawai penguatkuasa perlu juga menggunakan budi bicara dan tidak terburu-buru mengeluarkan sebarang kompaun.

Jelas beliau, prosedur operasi standard (SOP) semasa akan ditambah baik agar perang melawan COVID-19 dapat dilaksanakan dengan ampuh.

Datuk Seri Redzuan merasmikan Seminar COVID-19 Menurut Perspektif Islam di Universiti Kebangsaan Malaysia (UKM), Bangi.


Tingkat integriti  PDRM tanpa campur tangan politik

KUALA LUMPUR, 30 April - Ketua Polis Negara, Tan Sri Abdul Hamid Bador berharap agar integriti Polis DiRaja Malaysia (PDRM) terus dipertingkat oleh penggantinya, Datuk Seri Acryl Sani Abdullah Sani.

Tan Sri Abdul Hamid juga berharap agar tiada campur tangan politk dalam PDRM kerana ia mampu memberikan imej negatif.

Tan Sri Abdul Hamid mengadakan sidang media terakhirnya di Bukit Aman.

Beliau yang akan bersara pada 3 Mei ini, turut berterima kasih kepada Yang Dipertuan Agong, dan Perdana Menteri, Tan Sri Muhyiddin Yassin atas peluang yang telah diberikan kepada beliau untuk mengetuai PDRM.

Beliau dijangka menyerahkan tugas secara rasmi kepada Ketua Polis Negara ke -13, Datuk Seri Acryl Sani pada 3 Mei.

Tan Sri Abdul Hamid berusia 62 tahun, berkhidmat sebagai Ketua Polis Negara sejak Mei 2019.


COVID-19: 17 kluster baharu dikesan

PUTRAJAYA, 30 April - Sebanyak 17 kluster baru dikenal pasti hari ini melibatkan Sarawak, Sabah, Melaka , Kelantan, Selangor, Pulau Pinang, Johor, Negeri Sembilan dan Kuala Lumpur. Masing-masing lima kluster komuniti dan tempat kerja, empat kluster sektor pendidikan termasuk kluster Institusi Pendidikan KPM dan masing-masing satu kluster kumpulan berisiko tinggi, kluster keagamaan dan kluster pusat tahanan.

Ketua Pengarah Kesihatan, Tan Sri Dr Noor Hisham Abdullah memaklumkan lima kluster komuniti dan tempat kerja yang di kesan melibatkan Kluster Nanga Tajam, Sungai Ranan, Sungai Ngungun di Sarawak.

Bagi Kluster Tempat Kerja, dua dikesan di Pulau Pinang iaitu Perusahaan Baru Dua dan Tapak Bina Jalan Todak Satu.

Sementara itu, Kluster Institusi Pendidikan KPM yang dikenal pasti adalah di Jalan Wau, Selangor dan di Ladang Kelapa Sawit Chersonese, Kuala Kurau Perak.

Satu Kluster Keagamaan pula melibatkan Kluster Jalan Sultanah di Johor.

Lima kluster tamat hari ini menjadikan jumlah kluster aktif sebanyak 390 kluster.


PKP 5 daerah di Kedah bermula esok

KUALA LUMPUR, 30 April - Bermula esok hingga 14 Mei, Perintah Kawalan Pergerakan (PKP) akan dikuatkuasakan di lima daerah di Kedah iaitu Kota Setar, Kuala Muda, Bandar Baharu, Baling, dan Kulim.

Manakala PKPD akan dikuatkuasakan di tiga lagi lokaliti iaitu dua di Sabah dan satu di Sarawak juga bermula esok sehingga 14 Mei.

Menteri Kanan Pertahanan, Datuk Seri Ismail Sabri Yaakob memaklumkan, pelaksanaan PKP di lima Daerah di Kedah itu bagi menyekat jangkitan COVID-19 ke kawasan lain.

Jelas beliau, Kementerian Kesihatan melaporkan sebanyak 709 kes aktif direkodkan dalam tempoh 14 hari sehingga 29 April lalu.

Sementara itu, PKPD di Kampung Skim Cocos, Kunak Sabah pula dilaksanakan berikutan lokaliti itu merekodkan peningkatan kes secara mendadak dalam tempoh seminggu dengan kadar kebolehjangkitan tinggi.

Daripada 186 ujian saringan, lapan daripadanya disahkan positif COVID-19.

PKPD di SMK Madai, Kunak pula dilaksanakan selepas 18 kes positif dikenal pasti daripada 185 ujian saringan yang dijalankan terhadap penghuni sekolah dan penduduk sekitar.

Manakala Kampung Sagah, Jalan Sungai Tengah Matang, Kuching Sarawak turut dikenakan PKPD, selepas KKM mengenal pasti 17 kes positif daripada keseluruhan 148 ujian saringan yang telah dilakukan.

Sementara itu, PKPD di Sekolah Menengah Sains Machang, Kelantan dilanjutkan sehingga 14 Mei ini.


3 hari berturut-turut, jumlah kes baharu kekal melebihi 3,000

PUTRAJAYA, 30 April - Buat hari ketiga berturut-turut, jumlah kes baharu kekal melebihi 3,000 iaitu 3,788 kes mengatasi kes sembuh 2,640.

Selangor kekal paling tinggi dengan 1,265 kes diikuti Sarawak 760 kes dan Kelantan 464 kes.

14 kes kematian turut dilaporkan menjadikan jumlahnya kini 1,506.


22 bazar Ramadan diarah tutup berkuat kuasa esok

KUALA LUMPUR, 30 April - Sebanyak 22 daripada 1,073 bazar Ramadan yang sedang beroperasi di seluruh negara diarah tutup tiga hari berkuat kuasa esok .

Arahan dikeluarkan Kementerian Perumahan dan Kerajaan Tempatan (KPKT) bagi tujuansanitasi dan memperkemas semula SOP.

Arahan tutup melibatkan bazar ramadan di tujuh negeri, termasuk di Kuala Lumpur, kerana gagal mematuhi SOP ditetapkan.

Bazar-bazar terlibat telah dikenal pasti sebagai kawasan berisiko tinggi yang boleh menjadi punca kepada penyebaran jangkitan COVID-19.

Sehingga 15 April 2021, sebanyak 904 kes positif COVID-19 yang dilaporkan mempunyai sejarah kunjungan atau dijangkiti oleh individu yang pernah mengunjungi Bazar Ramadan tersebut.

Sehubungan itu, semua Pihak Berkuasa Negeri (PBN) dan Pihak Berkuasa Tempatan (PBT) disarankan untuk mengetatkan penguatkuasaan pematuhan SOP di Bazar Ramadan bagi mengekang penularan COVID-19.

Peniaga dan pengunjung juga dinasihatkan agar sentiasa mematuhi SOP yang telah ditetapkan bagi mengelakkan peningkatan kes COVID-19.


Datuk Seri Acryl Sani dilantik sebagai Ketua Polis Negara baharu

PUTRAJAYA, 30 April - Timbalan Ketua Polis Negara, Datuk Seri Acryl Sani Abdullah Sani dilantik sebagai Ketua Polis Negara (KPN) baharu berkuat kuasa 4 Mei ini.

Pelantikan Acryl Sani sebagai Ketua Polis Negara ke-13, bagi menggantikan Tan Sri Abdul Hamid Bador yang tamat kontrak pada 3 Mei ini.

Surat pelantikan Ketua Polis Negara diserahkan Menteri Dalam Negeri Datuk Seri Hamzah Zainudin kepada Datuk Seri Acryl Sani di Putrajaya.

Jelas Datuk Seri Hamzah, pelantikan itu telah mendapat perkenan Yang di-Pertuan Agong, selepas menerima nasihat Perdana Menteri Tan Sri Muhyiddin Yassin, atas perakuan Suruhanjaya Pasukan Polis.

Pelantikan Datuk Seri Acryl Sani sebagai Ketua Polis Negara adalah sehingga 3 Oktober 2021.

Beliau yang dilahirkan pada 3 Oktober 1961 di Petaling Jaya, Selangor, berkelulusan Sarjana Sains (Pengurusan) dari Universiti Utara Malaysia dan menyertai Polis Diraja Malaysia pada 2 Februari 1986 sebagai Kadet ASP.

Datuk Seri Acryl Sani telah memegang pelbagai jawatan di peringkat daerah, negeri dan Ibu Pejabat Bukit Aman sepanjang perkhidmatan dalam PDRM.

Antara jawatan yang pernah disandangnya adalah Pesuruhjaya Polis Sarawak, Ketua Polis Perak, Pengarah Jabatan Pencegahan Jenayah dan Keselamatan Komuniti, Pengarah Jabatan Siasatan Jenayah Komersial serta Pengarah Jabatan Sumber Strategik dan Teknologi.


Sidang Khas MKN bermesyuarat Isnin ini tentukan SOP Aidilfitri

KUALA LUMPUR, 30 April - Sidang Khas Majlis Keselamatan Negara (MKN) yang dipengerusikan Perdana Menteri, Tan Sri Muhyiddin Yassin Isnin ini bakal menentukan prosedur operasi standard (SOP) Aidilfitri.

SOP yang akan dikeluarkan itu, kata Menteri Kanan Pertahanan, Datuk Seri Ismail Sabri Yaakob, berdasarkan nasihat Kementerian Kesihatan Malaysia (KKM).

Jelasnya lagi MKN Selangor juga bermesyuarat hari ini sebelum membentangkan situasi dan cadangan kepada Mesyuarat Khas MKN pada Isnin.

Beliau terdahulu menyaksikan majlis menandatangani memorandum perjanjian (MOU) antara Badan Kebajikan Keluarga Angkatan Tentera (BAKAT) ATM yang diwakili Pengerusi Jemaah Tertinggi BAKAT ATM, Tengku Puteri Seri Teja Pahang, Tengku Muhaini Sultan Ahmad Shah dan MGATE Emerging Technologies Sdn Bhd di Kementerian Pertahanan.


Agong zahir kegusaran peningkatan berterusan kes positif harian COVID-19

KUALA LUMPUR, 30 April - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan kegusaran terhadap peningkatan berterusan kes positif jangkitan harian COVID-19 di negara ini yang mencecah lebih 3,000 kes.

Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan berkata, Al-Sultan Abdullah turut menzahirkan kebimbangan mengenai laporan penutupan beberapa sekolah akibat penularan wabak itu serta tahap pematuhan prosedur operasi standard (SOP) di beberapa majlis keraian serta bazar Ramadan yang tidak memuaskan.

Sehubungan itu, Seri Paduka Baginda menyeru agar rakyat supaya sentiasa berdisiplin dalam mematuhi arahan serta SOP yang ditetapkan kerajaan bagi mengelakkan negara ini dibadai tsunami COVID-19 seperti yang dialami beberapa negara di Asia Selatan dan Eropah.

Seri Paduka Baginda turut mengingatkan rakyat supaya tidak hilang fokus dan sentiasa berwaspada demi kesihatan dan keselamatan diri, ahli keluarga serta masyarakat kerana sekiranya berlaku gelombang keempat penularan wabak COVID-19, ia akan mengancam dan meruncingkan ekonomi negara serta sosioekonomi rakyat jelata.

Perkara yang turut membimbangkan Yang di-Pertuan Agong adalah laporan mengenai hospital swasta di Lembah Klang yang mengalami kekurangan katil bagi menampung jumlah pesakit susulan peningkatan kes COVID-19 sejak dua minggu lepas.

Seri Paduka Baginda turut menzahirkan harapan supaya rakyat melaksanakan tanggungjawab sosial dengan segera mendapatkan pemeriksaan dan rawatan jika bergejala dan mengasingkan diri jika disahkan positif atau ditakrifkan sebagai kontak rapat sekali pun tidak bergejala.

Al-Sultan Abdullah bertitah agar rakyat sewajarnya jujur pada diri sendiri dan masyarakat dengan mematuhi arahan kuarantin dan SOP bagi mengelak kemudaratan kepada masyarakat serta negara.


Kenaikan kadar tol di Lebuh Raya KESAS, SKVE, dan LPT2 ditangguhkan

KUALA LUMPUR, 30 April - Kerajaan bersetuju menangguhkan kenaikan kadar tol sepanjang tahun ini membabitkan tiga lebuh raya yang sepatutnya mendapat kenaikan kadar mulai 1 Januari lalu.

Lebuh raya terlibat iaitu Lebuh Raya Shah Alam (KESAS), Lebuh Raya Lembah Kelang Selatan (SKVE) dan Lebuh Raya Pantai Timur Fasa 2 (LPT2).

Menteri Kanan Kerja Raya, Datuk Seri Fadillah Yusof berkata, keputusan penangguhan itu selepas mengambil kira kesan penularan wabak COVID-19 ke atas kehidupan rakyat.

Beliau turut memaklumkan terdapat lebuh raya dan plaza tol yang diteruskan penangguhan kenaikan kadar tol yang dipersetujui sebelum ini.

Ia membabitkan 21 lebuh raya dan satu plaza tol melibatkan semua kelas kenderaan, antaranya Lebuhraya Utara-Selatan (PLUS), Lebuhraya Duta–Ulu Kelang(DUKE), Lebuhraya Damansara Puchong (LDP) dan Lebuhraya KL–Putrajaya (MEX).


Binaan sekolah tahfiz swasta perlu ikut piawaian

KUALA LUMPUR, 30 April - Setiap sekolah tahfiz swasta yang ingin dibina di kawasan Wilayah Persekutuan perlu mengikut piawaian terutama daripada sudut keselamatan dengan lengkap.

Menterinya, Tan Sri Anuar Musa menegaskan ia bagi menghindari sebarang malapetaka yang boleh menggugat nyawa pelajar dan kakitangan sekolah terlibat.

Tan Sri Anuar memaklumkan, pihak kementerian bersedia untuk membantu pentadbir sekolah sekiranya mereka memerlukan sebarang bantuan.

Beliau sebelum itu melawat tapak binaan blok tambahan Maahad Tahfiz Integrasi Madinatul Huffaz di ibu negara.


UNDI 18: Lebih 1.2 juta belia berumur 18 hingga 20 tahun terlibat

PUTRAJAYA, 30 April - Penguatkuasaan kelayakan umur mengundi 18 tahun dilihat akan memberi hak asasi kepada lebih 1.2 juta belia berumur 18 hingga 20 tahun.

Menteri Belia dan Sukan, Datuk Seri Reezal Merican Naina Merican berkata beliau akan terus memberi komitmen dalam memastikan soal perluasan lantai demokrasi menjadi kenyataan antara kerajaan dan anak muda.

Datuk Seri Reezal dalam kenyataan di laman Facebooknya menyokong pengumuman yang dikeluarkan Menteri Undang-Undang, Datuk Seri Takiyuddin Hassan berhubung perkembangan Undi18.

Ini merupakan jaminan dan komitmen berterusan kerajaan bahawa Undi 18 akan tetap dilaksanakan menjelang PRU-15 kelak.

Kementerian Belia dan Sukan juga akan terus melaksanakan program dan pendekatan bersama anak muda dalam hal Undi 18 ini.


MAFI tidak terima laporan kekurangan bekalan makanan import dari India

CAMERON HIGHLANDS, 30 April - Kementerian Pertanian dan Industri Makanan (MAFI) belum menerima sebarang laporan berhubung kekurangan bekalan makanan yang diimport dari India susulan peningkatan kes COVID-19 di negara itu ketika ini.

Menterinya, Datuk Seri Dr Ronald Kiandee berkata, kementerian tidak menerima laporan mengenai tidak cukup bekalan makanan terutamanya bawang merah, beras dan daging yang diimport dari negara berkenaan terutamanya menjelang Aidilfitri bulan depan.

Kerajaan katanya sentiasa menitikberatkan mengenai aspek sekuriti makanan sejak pandemik COVID-19 melanda negara tahun lepas.

Beliau terdahulu mengadakan lawatan kerja dan merasmikan Pusat Kecemerlangan Pertanian Hijau Institut Penyelidikan dan Kemajuan Pertanian Malaysia(MARDI) Cameron Highlands yang turut dihadiri Ketua Pengarah MARDI, Datuk Dr Mohamad Roff Mohd Noor.

Kadar kematian dan jangkitan harian COVID-19 di India mencatat rekod tertinggi dengan ribuan pesakit berada di ambang maut di seluruh negara itu.


134 individu dikompaun lebih RM700,000 ingkar SOP PKP

KUALA LUMPUR, 29 April - Polis mengeluarkan Kompaun lebih RM700,000 terhadap 134 individu di sebuah pusat hiburan di ibu negara atas kesalahan melanggar prosedur operasi standard (SOP) Perintah Kawalan Pergerakan (PKP).

Ketua Jabatan Pencegahan Jenayah dan Keselamatan Komuniti Kuala Lumpur, SAC Azman Ayob berkata denda terhadap mereka dikenakan dari RM1,500 sehingga RM5,000.

Pemilik Pusat Hiburan itu pula, dikenakan kompaun RM50,000.

Menurut SAC Azman, operasi dijalankan bermula 9.40 malam hinggga 1.30 pagi tadi, melibatkan 30 anggota polis dari IPK Kuala Lumpur, IPD Dang wangi dan IPD Sentul.

Operasi pematuhan SOP di pusat hiburan akan dilakukan dari semasa ke semasa demi membendung penularan COVID-19.


Kompaun RM50,000, tiga peniaga ditawar pengurangan

KOTA BHARU, 29 April - Polis Kelantan akan mengambil tindakan mengikut garis panduan penetapan nilai tawaran kompaun yang ditetapkan di bawah Akta Pencegahan dan Pengawalan Penyakit Berjangkit 1988 dan peraturan-peraturan di bawahnya.

Ketua Polis Negeri, Datuk Shafien Mamat memberitahu, keputusan itu dicapai hasil perbincangan antara pihaknya bersama Jabatan Kesihatan Negeri Kelantan (JKNK).

Menerusi kenyataan yang dikeluarkan juga menyebut, JKNK di bawah Kementerian Kesihatan (KKM) mempunyai bidang kuasa untuk menawarkan kadar pengurangan kompaun sebagaimana garis panduan tersebut.

Merujuk kepada kompaun 26 April 2021, kes tular di media sosial iaitu pemilik gerai burger, kedai runcit dan gerai colek, KKM di Kelantan memaklumkan kesemua pemilik premis itu akan dipertimbangkan kadar kompaun sepertimana dalam garis panduan.

Untuk kes-kes lain yang dikenakan kompaun bagi individu dan premis sebelum ini, mereka dinasihatkan membuat rayuan kepada JKNK untuk mendapatkan kadar pengurangan kompaun mengikut garis panduan yang dikeluarkan kerajaan.

Beliau turut mengingatkan semua masyarakat di Kelantan supaya mematuhi prosedur operasi standard (SOP) dan peraturan yang dikeluarkan Majlis Keselamatan Negara untuk bersama-sama menghentikan rantaian penularan wabak COVID-19.


COVID-19: 12 kluster baharu libatkan enam negeri

PUTRAJAYA, 12 April - Kluster baharu COVID-19 dikenal pasti hari ini melibatkan Selangor, Kelantan, Pahang, Johor, Perak dan Sarawak.

Empat kluster melibatkan komuniti, masing-masing tiga kluster Institut Pendidikan , kluster Tempat Kerja dan dua kluster Keagamaan.

Ketua Pengarah Kesihatan, Tan Sri Dr Noor Hisham Abdullah memaklumkan, empat kluster Komuniti yang dikesan masing-masing, Kluster Bukit Rotan di Selangor, Kluster Sileng Dayak, Sarawak, Kluster Kampung Pemanok, Kelantan dan Kluster Raub Jaya, Pahang.

Bagi Kluster Tempat kerja, dua dikesan di Selangor iaitu Kluster Jalan RP Tiga dan Kluster Jalan Tiga Belas, serta Kluster Jalan Adika Raja di Perak.

Sementara itu, Kluster Institut Pendidikan KPM yang dikenal pasti adalah, Kluster Tabuan Jaya, Sarawak, Kluster Kluster Batu Lada, Kelantan dan Kluster Jalan Abdul Rahman Andak di Johor.

Dua Kluster Keagamaan pula melibatkan Kluster Kampung Parit Bunga di Johor dan Kluster Jalan Pokok Assam di Perak.

Empat kluster tamat hari ini menjadikan angka kluster aktif setakat hari ini, 378 kluster.


PKPB daerah Raub bermula esok

KUALA LUMPUR, 29 April - Bermula esok sehingga 13 Mei, PKP Bersyarat (PKPB) akan dikuatkuasakan di daerah Raub, Pahang serta PKP di Mukim Gali dan Tras.

Menteri Kanan Pertahanan, Datuk Seri Ismail Sabri Yaakob dalam kenyataan harian menyebut pelaksanaannya bagi memastikan pergerakan penduduk dapat dikawal seterusnya mengelakkan penularan jangkitan COVID-19 ke kawasan lain.

Jelasnya, Kementerian Kesihatan (KKM) melaporkan terdapat peningkatan kes secara mendadak apabila 83 kes positif direkodkan dalam tempoh 9 hari.

Kluster Raub Jaya itu disahkan merebak disebabkan aktiviti sosial dan turut dikesan dalam kalangan warga sekolah.

Taburan kes melibatkan Mukim Gali di tiga kawasan iaitu Bandar Raub, Sungai Ruan dan Kampung Baru Sempalit.

Manakala Mukim Tras pula melibatkan Kampung Sang Lee, Kampung Baru Tras dan Kampung Sungai Cheetang.

Sementara itu dua lagi lokaliti dikenakan PKPD iaitu di Taman Seri Desa, Kuala Krau, Temerloh, Pahang dan SMK Melugu di Sri Aman, Sarawak, berkuat-kuasa esok sehingga 13 Mei ini.


Pelajar asrama sekolah dan Kolej Vokasional di kawasan PKPD tidak dibenarkan pulang cuti raya - MKN

KUALA LUMPUR, 29 April - Pelajar asrama sekolah dan Kolej Vokasional di bawah Kementerian Pendidikan yang berada di kawasan Perintah Kawalan Pergerakan Diperketatkan (PKPD) tidak dibenarkan pulang ke rumah sempena cuti Aidilfitri.

Majlis Keselamatan Negara (MKN) dalam kenyataan di Telegram rasminya, berkata, SOP bagi sektor pendidikan untuk PKPD juga menetapkan tiada individu dari sekolah dan Kolej Vokasional dibenarkan keluar atau masuk di kawasan terlibat.

Tiada tetamu dan pelawat luar dibenarkan masuk dalam tempoh PKPD berkuat kuasa.

Semua aktiviti persekolahan secara fizikal dan kokurikulum adalah ditangguhkan sepanjang PKPD.

Bagaimanapun, bagi kes kecemasan seperti sakit dan kematian, pergerakan adalah dibenarkan dengan syarat perlu mendapat kebenaran pihak polis selain wakil keluarga boleh menghubungi Jawatankuasa Pengurusan Bencana Daerah (JPBD).

Selain itu, sumbangan bantuan oleh pertubuhan bukan kerajaan (NGO) sepanjang tempoh PKPD perlu melalui JPBD yang juga bertanggungjawab untuk menyelaras pemberian bantuan bekalan makanan.


Pemberian dos vaksin tambahan perlu disegera untuk individu berulang-alik ke Singapura - MB Johor

JOHOR BAHRU, 29 April - Kerajaan Johor berharap pemberian tambahan 100,000 dos vaksin kepada individu yang layak berulang-alik ke Singapura dapat disegerakan dan tidak tertakluk kepada tarikh pembukaan sempadan Malaysia-Singapura.

Menteri Besar Datuk Hasni Mohammad berkata, persiapan untuk mendaftarkan mereka yang layak sudah dibuat menerusi pembangunan laman sesawang Johor Immunity Planning System atau IMMU Plan.

Jelas beliau, IMMU Plan dikhususkan untuk golongan yang memenuhi syarat seperti permit kerja sah di Singapura, surat majikan yang menunjukkan mereka memang bekerja di repubilik itu atau mendapat tawaran bekerja.

Pendaftaran untuk vaksin tambahan, boleh dibuat bermula sekarang menerusi www.immuplan.my dan maklumat yang disalurkan akan diintegrasikan dengan aplikasi MySejahtera.

Datuk Hasni meninjau hari pertama proses pemberian vaksin COVID-19 fasa kedua, membabitkan warga emas di Pusat Pemberian Vaksin Dewan Muafakat Johor Adda Height, Johor Bahru.

Setakat ini, kira-kira 41 peratus atau 1.1 juta rakyat Johor sudah mendaftar untuk menerima suntikan vaksin.


Bantu penduduk luar bandar daftar penerimaan vaksin, KETENGAH gerakkan kempen ke kawasaan terlibat

HULU TERENGGANU, 29 April - Lembaga Kemajuan Terengganu Tengah, KETENGAH akan membantu Pusat Komuniti Desa memastikan semua penduduk kawasan tersebut mendaftar untuk menerima suntikan vaksin COVID-19.

Sekaligus menjayakan Program Imunisasi COVID-19 Kebangsaan.

Pengerusi KETENGAH Senator Dato Razali Idris berkata, seramai 169,000 penduduk luar bandar di kawasan berkenaan.  Justeru, kempen kesedaran mengenainya akan dipergiat kira-kira 100 ahli Skuad Ketengah Ambil Cakna.  Ini susulan penduduk luar bandar berdepan masalah internet untuk mendaftar melalui MYSejahtera. Terdahulu Senator Dato’ Razali menyampaikan sumbangan Tabung Amanah Masyarakat Ketengah di Hulu Terengganu.  RM900,000 diperuntukkan kepada 4,500 penerima tahun ini berbanding RM790,000 tahun lalu. Agihan secara berperingkat di seluruh wilayah itu dijangka selesai 10 Mei depan.


Barisan hadapan negara jaga amanah sebaiknya, pertingkat penguatkuasaan meski di bulan Ramadan

KUALA LINGGI, 29 April - Tanggungjawab menjaga tanah air bukan sesuatu yang mudah.

Petugas barisan hadapan sentiasa tulus menjalankan amanah melindungi negara walaupun jauh dari keluarga.Agensi Penguatkuasaan Maritim Malaysia (APMM), antara yang bertungkus lumus menjaga amanah tersebut.

Menerusi bot Benteng 04, APMM meninjau kawasan perairan di sekitar Kuala Linggi.Menurut Pegawai Operasi APMM, Leftenan Maritim Mohd Hafiz Ahmad, fokus pengawasan bagi menghalang kemasukan Pendatang Asing Tanpa Izin (PATI).Katanya, kebanyakan PATI membuat cubaan untuk menceroboh negara pada bulan Ramadan.Untuk itu, APMM mengambil maklum dengan trend kemasukan itu dan mempertingkatkan penguatkuasaan menerusi dua rondaan berasingan dalam Operasi Murni dan Operasi Benteng.Dua minggu sebelum berakhirnya Ramadan, Leftenan Maritim Mohd Hafiz antara individu yang berkorban masa juga belum berkesempatan bertemu dengan keluarga.Namun, itu antara hakikat yang perlu ditelan para anggota APMM demi menjalankan tugas memelihara negara daripada diceroboh.Sesungguhnya, tidak ramai yang mampu menggalas tugas seperti ini.Hanya mereka yang istimewa, kuat hatinya, kuat cintanya kepada negara mampu memikulnya.


Warga emas terima suntikan vaksin perlu terus patuhi SOP - Tan Sri Dr Noor Hisham

PUTRAJAYA, 29 April - Warga emas yang telah menerima suntikan vaksin COVID-19 diingatkan untuk terus mematuhi prosedur operasi standard (SOP) memandangkan kumpulan itu, masih berisiko untuk dijangkiti.

Ketua Pengarah Kesihatan, Tan Sri Dr Noor Hisham Abdullah, berkata, walaupun telah divaksinasi, warga emas perlu menggunakan pelitup muka apabila keluar rumah serta mengamalkan penjarakan fizikal kerana vaksin berkenaan berkesan selepas dua minggu suntikan dos kedua.

Tan Sri Dr Noor Hisham sebelum ini memaklumkan 40 petugas kesihatan dijangkiti COVID-19 selepas melengkapkan dos vaksinasi mereka, dengan sembilan orang dilaporkan dijangkiti setelah lebih dua minggu menerima dos kedua, sementara 31 lagi dijangkiti dalam tempoh kurang daripada dua minggu selepas inokulasi.

Mereka yang dijangkiti selepas divaksinasi hanya mengalami gejala ringan selain ia tidak membawa mudarat dan mampu menyelamatkan nyawa.

Katanya, vaksin memberi perlindungan dalaman manakala pematuhan SOP akan memberikan perlindungan luaran daripada dijangkiti COVID-19.

Fasa 2 Program Imunisasi COVID-19 Kebangsaan memberi keutamaan kepada warga emas, orang kurang upaya (OKU) dan golongan berisiko tinggi yang memiliki sejarah penyakit kronik bermula 19 April lepas.


Cuti sempena Aidilfitri, pelajar IPT dibenarkan pulang ke rumah kecuali Sarawak

PUTRAJAYA, 29 April - Lebih 100,000 pelajar Institusi Pengajian Tinggi (IPT) yang kini berada di kampus, dibenarkan pulang ke rumah masing-masing, sempena cuti Aidilfitri kecuali bagi Sarawak.

Menurut kenyataan Kementerian Pengajian Tinggi, kebenaran diberikan Majlis Keselamatan Negara (MKN) pada mesyuarat khas semalam.

Pergerakan pulang pelajar akan dilaksanakan secara berfasa mulai 7 hingga 12 Mei.Manakala tarikh kembali ke kampus bermula 15 hingga 20 Mei.Pihak IPT akan menyediakan surat pelepasan perjalanan rentas negeri atau daerah dan menyelaras tarikh pergerakan pulang ke rumah dan kembali ke kampus bagi setiap pelajar. Pergerakan pulang pelajar akan menggunakan tiga kaedah iaitu menggunakan kenderaan sendiri, dijemput oleh ibu bapa serta penjaga atau menggunakan bas yang diselaraskan oleh IPT. Pergerakan melalui kenderaan awam tidak dibenarkan kecuali perkhidmatan penerbangan.Pelajar turut diberi pilihan, sama ada pulang ke rumah, atau kekal berada di kampus sepanjang cuti Aidilfitri.Pergerakan pulang, dianggarkan hanya melibatkan 103,994 pelajar yang kini berada di kampus, daripada jumlah keseluruhan 1.3 juta pelajar.


SOP dan kebenaran Solat Sunat Aidilfitri, diumum selepas mendapat perkenan YDP Agong

PUTRAJAYA, 29 April - Jabatan Agama Islam Wilayah Persekutuan (JAWI) telah memperkemas SOP bagi pelaksanaan ibadah ketika Aidilfitri ini susulan peningkatan jangkitan COVID-19.

Pengarahnya, Datuk Mohd Ajib Ismail berkata keputusan kebenarannya akan diumumkan kepada khalayak setelah mendapat perkenan Yang Di Pertuan Agong.

Beliau menyatakannya kepada pemberita pada majlis Program Kembara Al-Amin sempena Nuzul Al-Quran di Putrajaya.


Bantuan Khas Aidilfitri Johor setengah bulan gaji atau minimum RM1000 mula dibayar esok

JOHOR BAHRU, 29 April - Kira-kira 15,000 kakitangan awam negeri Johor bakal menerima bantuan khas Hari Raya Aidilfitri sebanyak setengah bulan gaji atau minimum seribu ringgit.

Menteri Besar, Datuk Hasni Mohammad berkata, pembayaran itu akan dibuat bermula esok.

Beliau berkata demikian selepas melakukan lawatan hari pertama suntikan vaksin di Johor Bahru.


Sambutan Nuzul Al-Quran di Perak, RM7.8 Juta bantuan MAIPK diagihkan

IPOH, 29 April - Sultan Perak Sultan Nazrin Muizzuddin Shah berkenan berangkat ke Majlis Sambutan Nuzul Al-Quran Negeri Perak Darul Ridzuan 2021 di Masjid Sultan Idris Shah II semalam.

Turut berangkat, Raja Muda Perak Raja Jaafar Raja Muda Musa dan Raja Di Hilir Perak Raja Iskandar Dzulkarnain Sultan Idris Shah.

Majlis dimulakan dengan bacaan ayat suci Al-Quran, tahlil dan doa selamat diikuti majlis berbuka puasa yang dihadiri kira-kira 300 orang jemaah. Sultan Nazrin turut berkenan menunaikan solat maghrib berjemaah sebelum berangkat ke majlis santapan di pekarangan masjid tersebut.

Pada masa sama, baginda juga berkenan menyampaikan bantuan hari raya daripada dana zakat MAIPk berjumlah RM7.8 juta kepada penghulu-penghulu daerah di seluruh Perak untuk diagihkan kepada 31,296 penerima.


Tiada keperluan mansuh UPKK

KUALA LUMPUR, 29 April - Tiada keperluan untuk memansuhkan Ujian Penilaian Kelas KAFA (UPKK).

Bagaimanapun, Menteri Di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata, Jabatan Kemajuan Islam (JAKIM) bersedia meneliti hala tuju pelaksanaan ujian berkenaan.

Susulan keputusan Kementerian Pendidikan memansuhkan UPSR mulai tahun ini, pihaknya melihat kepentingan asas fardu ain antara asas yang perlu diambil kira.

Beliau berkata demikian selepas program penyerahan replika cek sumbangan kerajaan China untuk kegunaan JAWI foodbank di ibu negara.


Pelaksanaan PdPR selepas cuti Aidilfitri elak penularan dalam kalangan pelajar

PUTRAJAYA, 29 April - Pelaksanaan Pengajaran dan Pembelajaran Di Rumah (PdPR) selama 10 hari selepas cuti Aidilfitri bukan pelaksanaan sepenuhnya seperti PdPR ketika pelaksanaan PKP.

Menteri Kanan Pendidikan, Datuk Dr Radzi Jidin menegaskan, ia bagi mengelakkan risiko penularan COVID-19 di sekolah sebaik sahaja murid-murid kembali ke sesi persekolahan selepas perayaan.

Beliau menjelaskan, ketetapan KPM setakat ini adalah menutup semua sekolah di kawasan yang dilaksanakan Perintah Kawalan Pergerakan Diperketatkan (PKPD).


Cadangan benarkan individu selesai vaksinasi COVID-19 merentas negeri belum dimuktamadkan

PUTRAJAYA, 28 April - Menteri Penyelaras Program Imunisasi COVID-19 Kebangsaan (PICK), Khairy Jamaluddin mengulas mengenai cadangan membenarkan individu yang telah lengkap menerima dua dos suntikan vaksin COVID-19 untuk melakukan perjalanan rentas negeri.

Khairy berkata, perkara itu belum dimuktamadkan kerana penelitian terhadap data teknikal dan klinikal berkaitan masih dilakukan.

Setakat ini, 524,843 individu sudah melengkapkan dua dos vaksin COVID-19.


Risiko pembekuan darah hanya empat kes dalam satu juta vaksin AstraZeneca

PUTRAJAYA, 28 April - Menteri Penyelaras Program Imunisasi COVID-19 Kebangsaan (PICK), Khairy Jamaluddin mengulas tahap keselamatan vaksin AstraZeneca berkata, risiko pembekuan darah disebabkan pengambilan vaksin tersebut hanya 0.0004% atau empat kes dalam satu juta vaksin.

Kadar itu lebih rendah berbanding risiko pembekuan darah akibat jangkitan COVID-19 iaitu 16.5%.

Kemungkinan mendapat pembekuan darah akibat menghisap rokok pula, 0.18%.

Manakala, penggunaan pil perancangan kehamilan berisiko menyebabkan pembekuan darah sehingga 0.12%.

Khairy bagaimanapun menegaskan, kerajaan sudah mempunyai pelan berdepan masalah tersebut sekiranya berlaku.


Data dan laporan analisa harian COVID-19 terbukti sahih

PUTRAJAYA, 28 April - Data dan laporan analisa harian COVID-19 yang dikeluarkan Kementerian Kesihatan Malaysia (KKM) dikendalikan mengikut prosedur ketat bagi memastikan kesahihannya.

Menteri Kesihatan, Datuk Seri Dr. Adham Baba menegaskan, dakwaan kononnya KKM menipu atau memanipulasi data berkenaan adalah tidak berasas.

Jelas beliau, semua keputusan ujian saringan wajib dinaikkan ke dalam Sistem Informasi Makmal Kesihatan Awam (SIMKA) yang dipantau pihak berkuasa kesihatan.

Pejabat Kesihatan Daerah (PKD) bertanggungjawab menyiasat, melakukan saringan dan mengeluarkan arahan kuarantin.

Data tersebut akan diguna pakai untuk penyediaan kenyataan akhbar Ketua Pengarah Kesihatan.

Semua anggota kesihatan terlibat dalam pengurusan data wajib menjaga kerahsiaan data pesakit COVID-19 yang dikumpulkan.

Beliau memaklumkannya pada sidang media khas Program Imunisasi COVID-19 Kebangsaan di Putrajaya.


Individu yang dikenakan kompaun langgar SOP COVID-19 boleh buat rayuan

KUALA LUMPUR, 28 April - Isu kompaun kerana melanggar prosedur operasi standard (SOP) COVID-19.

Ketua Polis Negara, Tan Sri Abdul Hamid berkata, individu yang dikenakan kompaun boleh membuat rayuan.

Malah, siasatan akan dilakukan sekiranya ada pihak tidak berpuas hati dengan kompaun berkenaan.

Beliau turut menyangkal dakwaan polis mengenakan jumlah kompaun yang tidak wajar kepada orang ramai.

Baru-baru ini, seorang peniaga burger dan pasangan suami isteri yang berniaga colek dikompaun RM50,000.


Pembebasan 'Datuk Addy Kana' PDRM akan kaji isu teknikal siasatan

KUALA LUMPUR, 28 April - Tan Sri Abdul Hamid, turut ditanya mengenai pembebasan “Datuk Addy Kana” dan dua anggota polis daripada tahanan mengikut Akta Pencegahan Jenayah (POCA) 1959, berkaitan satu sindiket perjudian dalam talian.

Beliau berkata Timbalan Ketua Polis Negara, Datuk Seri Acryl Sani Abdullah akan bertemu dengan pasukan siasatan kes yang dikatakan tidak memenuhi keperluan undang-undang untuk menjustifikasi kesahan penahanan ketiga-tiga individu tersebut.

Semalam, Mahkamah Persekutuan memerintahkan 'Datuk Addy Kana' dan dua anggota polis, dibebaskan serta merta.

Panel lima hakim diketuai Ketua Hakim Negara, Tun Tengku Maimun Tuan Mat sebulat suara membenarkan permohonan writ 'Habeas Corpus', dan membebaskan mereka daripada tahanan POCA.


Kes positif harian kembali tembusi angka 3,000

PUTRAJAYA, 28 April - Jumlah kes baharu hari ini, melepasi angka 3,000 iaitu 3,142 mengatasi kes sembuh 1,822.

Selangor merekodkan kes baharu tertinggi, 1,019 kes diikuti Kelantan 523 dan Kuala Lumpur 440 kes.

Jumlah kumulatif kes aktif kini 26,719.

15 kes kematian turut dilaporkan menjadikan jumlahnya kini 1,477.


JAIPk jabatan pertama jadi rangka Tindakan Perangi Rasuah

IPOH, 28 April - Jabatan Agama Islam Perak (JAIPk) menjadi jabatan pertama di negeri itu melancarkan Pelan Tindakan Antirasuah Organisasi 2021-2025.  Menteri Besar Perak, Datuk Saarani Mohamad berkata, pelan berkenaan akan menjadi rangka tindakan kepada jabatan dalam memerangi rasuah bagi tempoh empat tahun sehingga 2025.

Selain menyentuh aspek antirasuah, beliau berkata pelan itu juga banyak menyentuh aspek tadbir urus dengan lebih meluas supaya dapat diuruskan dengan baik bagi membolehkan prestasi dan perkhidmatan diberikan sebaik mungkin.

Beliau berkata demikian kepada pemberita selepas Majlis Pelancaran Pelan Tindakan Antirasuah di Bangunan Darul Ridzuan, Ipoh.


Semua cuti pegawai dan anggota polis dibekukan sempena Aidilfitri

KUALA LUMPUR, 28 April - Ketua Polis Negara, Tan Sri Abdul Hamid Bador menjelaskan bagi pemantauan dan kawalan di seluruh negara sempena Aidilfitri, semua cuti pegawai dan anggota polis dibekukan.

Beliau menjelaskan kepada media selepas Majlis Penyampaian Surat Penghargaan Tolak Rasuah Polis Diraja Malaysia (PDRM) oleh Suruhanjaya Pencegahan Rasuah Malaysia (SPRM).

Antara yang menerima sijil ialah lapan orang pegawai dan anggota polis dari Cawangan Perisikan dan Siasatan Khas, Pasukan Gerakan Khas yang menolak rasuah semasa tangkapan ke atas sindiket pengedaran rokok dan arak seludup di Pulau Pinang.

Selain itu, 25 pegawai dan anggota juga turut menerima sijil kerana melaporkan pemberian dan penerimaan rasuah.


Elak rentas negeri, polis laksana sekatan jalan raya lebih ketat

KUALA LUMPUR, 28 April - Sekatan jalan raya yang lebih ketat akan dilaksanakan seperti yang pernah dilakukan ketika pelaksanaan Perintah Kawalan Pergerakan (PKP) sebelum ini.

Menurut Ketua Polis Negara, Tan Sri Abdul Hamid Bador, ia bagi memastikan tiada rentas negeri dilakukan pada Aidilfitri.

Menurut beliau lagi, pemantauan prosedur operasi standard (SOP) yang ketat akan dilaksanakan oleh pihak polis dan tindakan akan diambil sekiranya berlaku pelanggaran SOP.


KOSMA agih dividen RM37.64 juta bermula Jumaat ini

KUANTAN, 28 April - Koperasi Serbausaha Makmur Berhad (KOSMA) mengagihkan RM37.64 juta dividen modal syer dan agihan keuntungan unit ladang kepada lebih seribu anggotanya yang layak bermula Jumaat ini.

Menteri Besar Pahang, Datuk Seri Wan Rosdy Wan Ismail berkata dividen modal syer adalah sebanyak RM18.69 juta manakala agihan keuntungan unit ladang pula sebanyak RM18.95 juta.

Datuk Seri Wan Rosdy berkata, jumlah agihan keuntungan dan dividen adalah dibayar menggunakan keuntungan tahun semasa yang berakhir 31 Disember 2020, tanpa menggunakan wang rizab yang ada.  Setiap anggota yang layak akan menerima 30% dividen modal syer dan RM3,300 per unit bagi keuntungan unit ladang.

Selain itu, ahli KOSMA juga layak mendapat bantuan ekonomi, dermasiswa, khairat kematian, bantuan bencana dan lain-lain faedah dan kemudahan walaupun tanpa Anggota Lembaga Koperasi (ALK).  Katanya, beliau berbangga kerana KOSMA berupaya memberi dividen yang baik kepada anggotanya walaupun negara menghadapi cabaran getir pandemik COVID-19.


UPSR mansuh, PT3 batal

PUTRAJAYA, 28 April - Ujian Pencapaian Sekolah Rendah (UPSR) dimansuhkan sepenuhnya.

Menteri Kanan Pendidikan, Datuk Dr Radzi Jidin berkata, pemansuhan UPSR dibuat hasil libat urus dengan pelbagai pihak sejak peperiksaan itu dibatalkan tahun lalu akibat COVID-19.

Pada masa yang sama, Pentaksiran Tingkatan Tiga (PT3) untuk tahun ini pula dibatalkan.

Susulan pemansuhan UPSR, pihaknya akan memperkasakan pentaksiran berasaskan sekolah selain Pentaksiran Kemasukan Sekolah Khusus (PKSK) bagi murid yang berhasrat memasuki sekolah berasrama penuh dan sebagainya.

PKSK bagi murid yang berhasrat memasuki sekolah berasrama penuh dan sebagainya akan diteruskan.

Tambahnya, secara umum murid hanya melihat UPSR sebagai komponen untuk ke asrama penuh.

Malah, jika dilihat pada pentaksiran PKSK yang dilaksanakan tahun lalu hanya peratusan kecil yang mendudukinya untuk masuk ke Tingkatan Satu sekolah khusus.


Vaksin Astrazeneca pengambilan secara sukarela

PUTRAJAYA, 28 April - Vaksin Astrazeneca hanya akan diberi kepada individu yang mahu mengambilnya atau secara sukarela.

Keputusan dibuat setelah mengambilkira kebimbangan masyarakat terhadap kesan sampingan vaksin buatan United Kingdom itu.

Menteri Penyelaras Program Imunisasi COVID-19 Kebangsaan (PICK), Khairy Jamaluddin berkata sistem tempahan janji temu khas untuk vaksin tersebut akan diwujudkan dalam tempoh terdekat.

Untuk permulaan, 268,600 dos vaksin Astrazeneca hanya akan diberi kepada pemohon di Kuala Lumpur dan Selangor.

Ia bagi mengekang penularan jangkitan COVID-19 yang semakin membimbangkan di kedua-dua kawasan berkenaan.

Setiap pemohon 18 tahun ke atas perlu terlebih dahulu melalui ujian saringan pra-vaksinasi.

Hanya individu layak akan menerima vaksin Astrazeneca.


Melaka bakal jadi hab fesyen negara

AYER KEROH, 28 April- Melaka menyambut baik hasrat sebuah syarikat pemaju hartanah yang ingin mengangkat negeri itu sebagai hab fesyen negara kedua selepas Kuala Lumpur.  Kerjasama dijalankan dengan sebuah syarikat televisyen yang berpangkalan di Paris.

Misi tersebut akan melibatkan pembangunan komponen sokongan termasuk akademi peragaan, model dan fesyen.Galeri jualan turut dibuka untuk pereka tempatan dengan memanfaatkan komponen hartanahnya di Melaka.


Program wakaf FELDA kutip RM10 juta

TAMPIN, 28 April- Sejumlah RM10 juta berjaya dikumpul Lembaga Kemajuan Tanah Persekutuan (FELDA) hasil sumbangan daripada peneroka dan warganya di seluruh negara menerusi program Wakaf FELDA.Program bagi memupuk budaya bersedekah dalam kalangan warga FELDA selain tanda kesyukuran sepanjang Ramadan ini.

Menurut Pengerusi FELDA, Datuk Seri Idris Jusoh, melalui program Wakaf FELDA, setiap peneroka menyumbang RM300 seorang dan hasil sumbangan diserahkan kepada Majlis Agama Islam di negeri masing-masing.Beliau menyatakannya pada Program Ihya Ramadan FELDA Wilayah Raja Alias di Felda Jelai 3, Tampin.Di Negeri Sembilan, RM600,000 telah disumbangkan peneroka Wilayah Raja Alias kepada Majlis Agama Islam Negeri Sembilan menerusi dua fasa penyerahan.


Penganjur bazar perlu laksana pemantauan, elak wujud kluster baharu

KUALA LUMPUR, 28 April - Penganjur bazar Ramadan dan Aidilfitri di Wilayah Persekutuan perlu melakukan pemantauan pematuhan prosedur operasi standard(SOP) setiap hari terhadap pengunjung dan penjaja bazaar.

Ini susulan berlaku kesesakan di beberapa bazar terutamanya pada waktu petang dan selepas solat tarawih.

Menteri Wilayah Persekutuan, Tan Sri Annuar Musa menyatakan pengawalan kesesakan perlu dilaksanakan bagi mengelak kewujudan kluster bazar.

Pihak penganjur disaran laksana pemantauan SOP dengan segera sebelum tindakan kompaun dikenakan terhadap mereka.

Beliau berkata demikian dalam sidang media Majlis Fitrah Kasih di ibu negara.


Landaikan lekuk COVID-19 atasi penularan wabak

MUAR, 28 April - Negara akan berdepan kesukaran melandaikan keluk COVID 19 dalam masa terdekat sekiranya tiada penguatkuasaan undang-undang diambil terhadap mereka yang ingkar.

Kawasan seperti sekolah juga perlu dikawal secara rapi bagi mengatasi penularan wabak berkenaan.  Selain itu rakyat perlu mematuhi arahan dikeluarkan kerajaan bagi menangani masalah pandemik tersebut.

Kerajaan akan menumpukan perhatian dan usaha sepenuhnya dalam mengatasi pandemik COVID-19.


Op Benteng di Zon Utara, kurangkan kemasukan PATI sebanyak 35%

BUKIT KAYU HITAM, 27 April - Pelaksanaan Op Benteng di Zon Utara sejak Mei tahun lalu berjaya mengurangkan kemasukan pendatang tanpa izin merentasi sempadan negara sebanyak 35 peratus.  Turut membanggakan sepanjang pelaksanaan itu, sebanyak RM24.2 juta barangan dirampas berbanding RM2.4 juta tahun sebelumnya.

Menurut Panglima Medan Barat Tentera Darat, Leftenan Jeneral Datuk Muhammad Hafizuddeain Jantan, kejayaan oleh pasukan markas 2 Divisyen  itu hasil keberkesanan menangani kemasukan PATI ke negara ini melalui lorong tikus dan laluan haram di sempadan negara. Katanya dengan penerimaaan aset mobiliti baharu bagi penugasan Op BENTENG zon utara hari ini ia akan membantu meningkatkan keberkesanan operasi.  Ia melibatkan 6 buah unit ATV dan 4 buah pacuan empat roda 1 tan GS -Cargo.

Ops pagar 2 merangkumi jajaran sempadan Malaysia Thailand dari Bukit kayu Hitam hingga ke Padang Terap merupakan Kawasan di bawah kawalan Angkatan Tentera Malaysia, ATM.


Skop Bantuan Tanaman Semula Getah diperluas tahun ini

KUALA LUMPUR, 27 April - Perdana Menteri, Tan Sri Muhyiddin Yassin mengumumkan skop Bantuan Tanam Semula Getah kini diperluas dalam usaha membantu pekebun kecil meningkatkan pendapatan.

Pekebun boleh memohon tanah kosong atau tanah selain ditanam getah dengan keluasan tanah yang melayakkan bantuan itu adalah minimum 0.1 hektar hingga maksimum lima hektar.

Selain itu, Skim Insentif Lateks (SIL) diperkenal, bertujuan menggalakkan penghasilan lateks dan meningkatkan pendapatan sebanyak 30 peratus berbanding penghasilan getah skrap.

SIL melibatkan pemberian input pertanian, penyelenggaraan kebun serta insentif upah penoreh pada kadar RM500 sehektar.

FELCRA pula sedang melatih 200 individu, bagi mengatasi kekurangan tenaga kerja mahir untuk menuai dan memungut hasil sawit.

Pelbagai inovasi perladangan turut diperkenal, demi memastikan kos pembangunan ladang-ladang milik peserta mencapai tahap efisien dan efektif, selaras pengeluaran komoditi tersebut.


COVID-19: Kemuka permohonan kepada CITF jika mahu dapatkan vaksin awal

PUTRAJAYA, 27 April - Mana-mana pihak yang mahu menjadi golongan terawal menerima vaksin COVID-19 termasuk pengamal media boleh mengemukakan permohonan kepada Badan Bertindak Imunisasi COVID-19 (CITF).

Menteri Kesihatan, Datuk Seri Dr Adham Baba memaklumkan, setakat ini KKM belum menerima sebarang ‘line listing’ daripada pihak media.

Sekiranya ada permohonan, KKM akan mengemukakan kepada CITF bagi tindakan selanjutnya.

Katanya, Program Imunisasi COVID-19 Kebangsaan telah disusun secara sistematik mengikut fasa ditetapkan dan permohonan untuk menerima vaksin awal akan dilakukan dengan kaedah tertentu oleh CITF.


Kebebasan bersuara bukan menghasut, sengaja cetus kekecohan dan menghina

PUTRAJAYA, 27 April - Dakwaan bahawa kerajaan mengekang pengkritik daripada bersuara adalah tidak benar sama sekali.

Menteri Komunikasi dan Multimedia Datuk Saifuddin Abdullah berkata kerajaan menerima kritikan secara terbuka.

Malah mengambil berat akan kritikan yang menjurus ke arah kebajikan dan kesejahteraan rakyat.

Dalam satu kenyataan, Datuk Saifuddin menegaskan kebebasan bersuara sama sekali bukan bererti membenarkan pandangan atau hujah berunsur hasutan yang sengaja mencetuskan kekecohan dan penghinaan apalagi menghina Institusi Raja seperti dalam dakwaan beberapa kes baru-baru ini.

Terdapat kritikan dalam pelbagai bentuk termasuk karya satira dan penulisan yang berunsur kritikan terhadap kerajaan namun tidak diambil tindakan selama ini.

Juga turut dilaporkan oleh media secara amnya dan dikongsi di laman sosial tanpa halangan daripada kerajaan.

Datuk Saifuddin mengajak semua pihak dapat membezakan antara kritikan dan penghinaan tanpa mengetepikan tanggungjawab sosial dalam masyarakat.

Beliau turut menyeru agar mendokong hasrat prinsip penyatuan dan saling menghormati demi mengekalkan keharmonian serta suasana muhibbah dalam masyarakat.


SOP Sambutan Aidilfitri tular, palsu dan tidak benar

KUALA LUMPUR, 27 April - Datuk Seri Ismail Sabri menegaskan, SOP mengenai sambutan Aidilfitri yang tular di media sosial hari ini adalah palsu dan tidak benar.


Sempadan negara akan kekal ditutup - PM

MUAR, 27 April - Sempadan negara kekal ditutup meskipun kerajaan menerima rayuan daripada pelbagai pihak untuk membukanya bagi membolehkan pergerakan.

Perdana Menteri, Tan Sri Muhyiddin Yassin berkata, keputusan mengekalkan penutupan sempadan itu dibuat berdasarkan pertimbangan yang dibuat daripada pelbagai sudut.

Menurut beliau, perkara berkenaan merupakan antara faktor penting yang diberi keutamaan ketika ini.  Beliau menghadiri Majlis Tahlil dan Penyampaian Sumbangan bersempena Ramadan Al Mubarak Peringkat Dewan Undangan Negeri Gambir di Bukit Gambir, Muar.

Tan Sri Muhyiddin turut menegaskan, sekatan sementara penerbangan keluar masuk dari India, tidak berunsur perkauman atau diskriminasi.  Sebaliknya usaha bagi membendung penularan COVID-19 varian baharu ke negara ini.


JAKIM, KKM dan MKN sedang perhalusi SOP Sambutan Aidilfitri

KUALA LUMPUR, 27 April - Mengenai SOP Aidilfitri, Datuk Seri Ismail Sabri berkata, ia sedang diperinci oleh JAKIM bersama Kementerian Kesihatan (KKM) dan Majlis Keselamatan Negara (MKN). Jelasnya, SOP tersebut dijangka diumum dalam masa terdekat.


PKP Kelantan kekal hingga 17 Mei

KUALA LUMPUR, 27 April - Larangan rentas negeri kekal.

Manakala kesemua 10 jajahan di Kelantan kekal jalani Perintah Kawalan Pergerakan, PKP sehingga 17 Mei.

Begitu juga dengan status PKPB dan PKPP di negeri-negeri terlibat juga kekal kecuali Sabah yang ditukar status daripada PKPP kepada PKPB.

Pengekalan status PKP, PKPB dan PKPP bagi negeri-negeri ini berkuat kuasa bermula 29 April hingga 17 Mei kecuali Sarawak bermula hari ini hingga 17 Mei.


Pekebun kecil bakal terima Bantuan Musim Tengkujuh

KUALA LUMPUR, 27 April - Kerajaan sekali lagi menyediakan Bantuan Musim Tengkujuh (BMT) dengan nilai peruntukan RM69.9 juta sebagai usaha berterusan memelihara kebajikan pekebun kecil di seluruh negara.

Perdana Menteri Tan Sri Muhyiddin Yassin berkata setiap pekebun kecil yang layak akan menerima RM600 masing-masing RM300 pada Disember ini dan bakinya pada Januari tahun depan.

Bantuan tersebut akan memanfaatkan 232,319 penerima.

Tahun lalu, kerajaan memperuntukkan RM129.8 juta untuk BMT dan RM64 juta menerusi bantuan khas COVID-19 kepada golongan sasar.


Pekebun kecil RISDA,peserta FELCRA terima dividen RM189.08 juta

KUALA LUMPUR, 27 April - Perdana Menteri Tan Sri Muhyiddin Yassin mengumumkan pembayaran dividen kepada pekebun kecil RISDA dan peserta FELCRA melibatkan nilai keseluruhan RM189.08 juta.  Ketika berucap merasmikan Majlis Penyampaian Dividen RISDA dan FELCRA 2021 di ibu negara, beliau berkata, dividen RISDA berjumlah RM38.17 juta dibayar kepada 16,080 peserta Rancangan Tanam Baru Berkelompok (RTBB).

Manakala, 15,165 peserta Tanam Semula Komersial (TSK) 2020, menerima bayaran RM43.86 juta melibatkan keluasan 20,123 hektar.  RISDA turut mengagihkan keuntungan zakat korporat kepada lebih 4,000 asnaf pekebun kecil dan institusi agama terpilih, berjumlah RM2.48 juta.

Sementara itu, 58,826 peserta FELCRA akan menerima agihan akhir lebihan keuntungan tahun 2020, berjumlah RM107.053 juta secara berperingkat, bermula hari ini.  Ia adalah hasil keuntungan bersih dari 890 projek ladang milik peserta yang dimajukan oleh FELCRA.


Kaedah penggunaan vaksin keluaran AstraZeneca diumum esok

KANGAR, 27 April - Satu pengumuman berkenaan kaedah penggunaan vaksin keluaran AstraZeneca akan dibuat esok.

Ia bagi mengurangkan kerisauan orang ramai berhubung berlakunya insiden pembekuan darah dalam kalangan penerima vaksin, sekali gus menjejaskan proses vaksinasi.

Menteri Penyelaras Program Imunisasi COVID-19 Kebangsaan Khairy Jamaluddin berkata, satu perbincangan akan dibuat bersama Menteri Kesihatan Datuk Seri Dr Adham Baba mengenai perkara tersebut.

Khairy berkata demikian selepas melawat Pusat Pemberian Vaksin COVID-19 di Kangar.

Secara keseluruhan, 65,849 individu sudah mendaftar untuk suntikan vaksin COVID-19 di Perlis.

Bagi Fasa kedua, 23,550 golongan warga emas, komorbid dan orang kurang upaya di negeri itu telah berdaftar.


Kenaikan harga barang: Orang ramai disaran adu kepada platform rasmi

SEREMBAN, 27 April- Orang ramai disaran menggunakan platform rasmi untuk membuat sebarang aduan terutamanya berhubung kenaikan harga barangan di pasaran. Menurut Pengarah Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan, Ain Arjuna Aziz Zaman, pengguna harus bijak menggunakan saluran yang tepat dan bukannya membuat rungutan di media sosial supaya pihaknya dapat bertindak dan membuat penguatkuasaan.

"Kita memerlukan pengguna sendiri yang tampil ke hadapan sekiranya ada aduan atau rungutan."

"Jangan mengadu media sosial, tapi berhubung terus kepada kami."Tinjauan mendapati, harga barangan runcit di Negeri Sembilan masih dalam keadaan terkawal manakala harga barangan basah menampakkan sedikit kenaikan, namun masih tidak membebankan rakyat.


Kerajaan tunggu data ujian klinikal Pfizer bagi penerima vaksin remaja

ALOR SETAR, 27 April - Kerajaan sedang menunggu data daripada syarikat farmaseutikal Pfizer berkaitan ujian klinikal ke atas penerima vaksin COVID-19 melibatkan golongan remaja berusia antara 12 dan 15 tahun.

Menurut Menteri Penyelaras Program Imunisasi COVID-19 Kebangsaan Khairy Jamaluddin Abu Bakar, setakat ini katanya syarikat dari Amerika Syarikat itu adalah satu-satunya yang mempunyai dapatan awal mengenai ujian terhadap golongan itu.

Jelasnya, selepas mendapat data ujian klinikal itu nanti, NPRA bakal menentukan sama ada vaksin keluaran syarikat berkenaan boleh digunakan ke atas golongan remaja berusia antara 12 dan 17 tahun dalam negara.

Bagaimanapun, Khairy Jamaluddin, menjangka perkara itu tidak dapat dilaksanakan dalam tempoh terdekat memandangkan ujian klinikal itu mungkin mengambil masa yang lama.


COVID-19: Sesi persekolahan diteruskan

PUTRAJAYA, 27 April - Kementerian Pendidikan komited meneruskan sesi persekolahan kerana prosedur operasi standard (SOP) di sekolah diyakini dapat mengawal penularan COVID-19.

Menurut Menterinya, Datuk Dr Radzi Jidin, data-data yang diperoleh jelas menunjukkan bahawa sekolah adalah selamat dan bukan tempat pencetus kluster COVID-19 seperti yang dikatakan pelbagai pihak.

Data terkini Kementerian Kesihatan (KKM) menunjukkan daripada 99 kluster pendidikan, 52 daripadanya adalah melibatkan sekolah di bawah KPM dengan 2,274 kes.

Bercakap dalam sidang media di Putrajaya, pasukan petugas khas yang ditubuhkan, pematuhan SOP di asrama akan terus ditambahbaik dan diperketatkan.


Kerajaan guna RM5 bilion dana KWAN percepat pemerolehan vaksin

PUTRAJAYA, 26 April - Kerajaan akan menggunakan sejumlah RM5 bilion daripada Kumpulan Wang Amanah Negara (KWAN) untuk menyegerakan pemerolehan vaksin COVID-19 dan perbelanjaan berkaitan Program Imunisasi COVID-19 Kebangsaan.

Menteri Kewangan Tengku Datuk Seri Zafrul Tengku Abdul Aziz berkata setakat 31 Disember lalu, KWAN memiliki dana berjumlah RM19.5 bilion merangkumi sumbangan Petronas sebanyak RM10.4 bilion dan RM9.1 bilion merupakan hasil pulangan pelaburan terkumpul.

Beliau berkata demikian dalam sidang media mengenai dana tersebut di Putrajaya.

Pada 21 April lalu, kerajaan telah meluluskan pindaan terhadap Akta 339, membolehkan dana daripada KWAN digunakan untuk perolehan vaksin atau apa-apa perbelanjaan berhubung vaksin melalui pewartaan Ordinan Darurat (Kumpulan Wang Amanah Negara) (Pindaan) 2021.

Ia bertujuan mempercepatkan Program Imunisasi COVID-19 Kebangsaan agar dapat mencapai imunisasi kelompok secepat mungkin pada hujung tahun ini berbanding sasaran asal pada Februari 2022.

Dalam pada itu katanya, kerajaan perlu menggunakan dana daripada Kumpulan Wang Amanah Negara (KWAN) dan bukan membuat pinjaman memandangkan negara kini mewarisi lebih RM1 trilion pinjaman dan liabiliti kerajaan.

Ini termasuk menjamin pinjaman tanpa sumber pembayaran balik seperti hutang 1Malaysia Development Bhd (1MDB) dan Inisiatif Pembiayaan Swasta (PFI) untuk perbelanjaan di luar penyata imbangan.

Dengan keberhutangan yang diwarisi, tahap pinjaman kerajaan kini hampir mencecah siling statutori 60 peratus.

Justeru tiada pilihan lain dalam menangani krisis COVID-19, selain mengoptimumkan dana sedia ada seperti KWAN.

Kerajaan juga katanya, tidak mahu membebankan generasi hadapan dengan beban hutang berlebihan dan tidak wajar.


Penerbangan keluar masuk dari India disekat bagi cegah kemasukan varian baharu COVID-19

KUALA LUMPUR, 26 April - Kerajaan memutuskan untuk menyekat sementara semua penerbangan keluar masuk dari India bagi mencegah penularan varian baharu COVID-19 dari negara itu berkuat kuasa Rabu ini.

Menteri Kanan Pertahanan, Datuk Seri Ismail Sabri Yaakob memaklumkan keputusan itu dibuat selepas Majlis Keselamatan Negara (MKN) bersetuju dengan cadangan tindakan Kementerian Kesihatan terhadap usaha tersebut.

Menurut kenyataannya lagi, antara perkara yang dipersetujui termasuk menyekat sementara penerbangan keluar masuk dari India, sama ada penerbangan secara terus atau transit.

Larangan itu turut terpakai bagi semua penumpang dari India yang transit di Malaysia untuk ke negara ketiga.

Datuk Seri Ismail juga menambah, selain itu, kapal dan kru yang mempunyai sejarah perjalanan dari India dalam tempoh 14 hari sebelum ini juga tidak dibenar menjalani prosedur `sign-off' di Malaysia, kecuali kru warga tempatan, dengan syarat perlu menjalani kuarantin 14 hari.

MKN juga akan melaksanakan sekatan sementara bagi kemasukan pekerja asing dengan pas lawatan kerja sementara (PLKS), pas pelajar serta pelawat perniagaan antarabangsa.

Bagaimanapun, beliau menjelaksan, warga Malaysia yang masih berada di India dibenar balik dan perlu menjalani kuarantin wajib 14 hari di stesen kuarantin yang ditetapkan.

Manakala individu bukan warganegara yang mempunyai pasangan dengan warga Malaysia, juga dibenar masuk dengan prosedur kuarantin wajib selama 14 hari di stesen yang ditetapkan.


Vaksin cansino belum diluluskan, masih dinilai oleh NPRA

ALOR SETAR, 26 April - Bahagian Regulatori Farmasi Negara (NPRA) setakat ini belum meluluskan vaksin COVID-19 jenis CanSino untuk dibawa masuk dan digunakan ke atas rakyat negara ini.

Pada masa ini NPRA masih meneliti vaksin dari negara China itu sebelum boleh diberikan kelulusan.

Vaksin tersebut akan diberikan jika NPRA meluluskannya kerana vaksin cansino adalah dos tunggal sesuai untuk kegunaan penduduk di pedalaman.

Beliau mengulas mengenai status vaksin CanSino yang sebelum ini dipohon oleh kerajaan negeri Sarawak bagi kegunaan rakyat negeri itu.


Sindiket penyeludupan, makmal dadah diserbu, nilai rampasan dan sitaan lebih RM18 juta

SHAH ALAM, 26 April - Sindiket penyeludupan dan makmal pemprosesan dadah bagi pasaran tempatan dan antarabangsa tumpas dalam dua operasi sekitar Lembah Klang.

Jelas Timbalan Ketua Polis Negara, Datuk Acryl Sani, nilai keseluruhan rampasan dan sitaan menerusi 10 serbuan melebihi RM18 juta.

Modus operandi sindiket menghantar kontena serta bungkusan melalui jalan laut dan udara.

Sembilan individu warga tempatan berusia lingkungan 24 hingga 46 tahun ditahan dalam operasi pertama.

Manakala, menerusi operasi kedua, empat lelaki warga Bangladesh, tiga lelaki tempatan dan seorang wanita tempatan berusi 26 hingga 47 tahun ditahan.

Sindiket aktif mengedar dadah sejak Februari lalu.


Vaksin AstraZeneca selamat, akan digunakan untuk warga emas

PUTRAJAYA, 26 April - Vaksin AstraZeneca disahkan selamat digunakan bagi Program Imunisasi COVID-19 Kebangsaan yang ketika ini telah memasuki fasa kedua.

Menteri Kesihatan Datuk Seri Dr. Adham Baba memaklumkan, ia bakal digunakan untuk penerima berusia 60 tahun ke atas memandangkan vaksin jenis ini dinilai paling sesuai untuk golongan terbabit.

Beliau menyatakannya pada sidang media khas berkaitan perkembangan COVID-19 di Putrajaya.

Bagaimanapun, tarikh untuk AstraZeneca digunakan pada golongan warga emas ini masih belum dimuktamadkan lagi.

Malaysia telah menerima lebih 260,000 dos vaksin berkenaan melalui fasiliti Covax pada Sabtu lalu.


Aplikasi MyWIRA bolehkan pencarum akses akaun secara digital

KUALA LUMPUR, 26 April - Lembaga Tabung Angkatan Tentera (LTAT) melancarkan aplikasi MyWIRA bagi membolehkan pencarum mengakses akaun secara digital.

Menteri Kanan Pertahanan, Datuk Seri Ismail Sabri Yaakob berkata, pelancaran aplikasi itu tepat masanya selaras keperluan semasa, urusan secara dalam talian.

Beliau berucap pada Majlis Pelancaran Aplikasi MyWira LTAT, di Wisma Pertahanan ibu negara.

MyWira boleh dimuat turun di Google Play dan App Store.


COVID-19: KKM cadang henti penerbangan dari India

PUTRAJAYA, 26 April - Kementerian Kesihatan Malaysia (KKM) akan mengesyorkan kepada kerajaan sama ada mengehadkan atau menghentikan penerbangan dari India ke negara ini bagi mengawal penularan varian mutasi berganda COVID-19.

Jelas Menteri Kesihatan Datuk Seri Dr. Adham Baba, cadangan itu akan dikemukakan dalam mesyuarat khas Majlis Keselamatan Negara (MKN).

Beliau katanya pada sidang akhbar mingguan berhubung situasi COVID-19 di Putrajaya.

Pertubuhan Kesihatan Sedunia melaporkan terdapat tiga jenis varian yang membimbangkan iaitu B.1.351 yang mula dilaporkan di Afrika Selatan, B.1.1.7 dari United Kingdom dan B.1.1.28 atau P1 dari Brazil dan Jepun.


79 sekolah di Selangor diarah tutup 2 hari

SHAH ALAM, 26 April - 79 sekolah di Selangor diarah tutup sementara, berikutan peningkatan kes COVID-19 membabitkan kluster pendidikan.

Setelah keputusan dilaksanakan, pusat pendidikan daerah perlu memberikan kelulusan bagi menutup sekolah berkenaan.

Kemudian, satu laporan akan diserah kepada Majlis Keselamatan Negara negeri Selangor untuk tindakan susulan termasuk ujian saringan.

Penutupan sekolah selama dua hari, melibatkan 19 sekolah di daerah pendidikan Hulu Langat, 18 di Petaling Perdana dan 15 di Klang.

Turut diarahkan tutup, masing-masing sembilan sekolah di daerah pendidikan Gombak dan Petaling Utama, 5 di Hulu Selangor serta 2 di Kuala Langat dan Sepang.


Pendaftaran Program Imunisasi dijangka meningkat dalam tempoh 2 bulan lagi

ALOR SETAR, 26 April - Setakat hari ini, hampir 40% daripada populasi rakyat Malaysia berusia 18 tahun sudah mendaftar Program Imunisasi COVID-19 Kebangsaan (PICK) fasa dua.

Menurut Khairy Jamaluddin, jumlah tersebut dijangka meningkat dalam tempoh 2 bulan dan peningkatan disasarkan sehingga 80%.

Kerajaan akan mempertingkat pendaftaran program imunisasi COVID-19 secara bersemuka dan manual.  Beliau yang ditemui selepas Program Imunisasi COVID-19 Kebangsaan PICK fasa dua di Stadium Sultan Abdul Halim, Suka Menanti, Alor Setar, turut mengulas mengenai jumlah pendaftaran yang rendah di Kedah.

Fasa kedua PICK melibatkan pemberian vaksin kepada golongan berusia 60 tahun ke atas, individu berisiko dan berpenyakit serta orang kurang upaya (OKU).  Terdapat 12 pusat penerimaan vaksin di Kedah selain 4 di hospital kerajaan.


Program Imunisasi COVID-19: RM5 Bilion dana KWAN digunakan beli vaksin

ALOR SETAR, 26 April - Penggunaan dana Kumpulan Wang Amanah Negara KWAN berjumlah RM5 bilion adalah untuk perolehan vaksin dan perbelanjaan berkaitan program Imunisasi COVID-19 Kebangsaan.

Jelas Menteri Penyelaras Program Imunisasi COVID-19 Kebangsaan Khairy Jamaluddin, ia membabitkan peruntukan sebanyak RM3 bilion dan RM2 bilion bagi pelaksanaan program imunisasi.

Beliau berkata demikian selepas Mesyuarat Badan Bertindak program Imunisasi COVID-19 Kebangsaan peringkat Negeri Kedah di Alor Setar.


Nurul Fatin catat no.7 terbaik dunia peperiksaan SBR ACCA

HULU TERENGGANU, 26 April- Menetap di luar bandar tidak menjadi penghalang buat Nurul Fatin Nabihah Hamdan dari Kuala Berang, Hulu Terengganu menggapai kejayaan luar biasa.Beliau berjaya mendapat tempat pertama di Malaysia dan ke-7 di dunia bagi kertas Strategic Business Reporting (SBR), peperiksaan Association of Chartered Certified Accountants (ACCA).

Keputusan cemerlang itu juga berjaya menempatkan Nurul Fatin sebagai antara 10 terbaik di dunia dalam peperiksaan berkenaan.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, ia sekaligus menjadi contoh dan sumber inspirasi kepada pelajar lain khususnya mereka di luar bandar.  Beliau yang juga Ahli Parlimen Hulu Terengganu menyumbang sebuah komputer riba sebagai tanda penghargaan terhadap kejayaan Nurul Fatin.


Benih padi: 24% telah diagih, baki pesanan akan dibekalkan

ALOR SETAR, 26 April- Sebanyak 27 Pertubuhan Peladang telah menerima 24 peratus daripada keseluruhan 675,906 Beg Padi Sah (BPS) yang diperlukan bagi musim satu 2021, yang akan diagihkan kepada para petani.Pengerusi Lembaga Kemajuan Pertanian Muda (MADA), Ahmad Tarmizi Sulaiman berkata, ia merupakan sebahagian daripada keperluan kawasan tanaman padi seluas 96,558 hektar.

Beliau dalam satu kenyataan berkata, baki pesanan akan dibekalkan Pertubuhan Peladang Kebangsaan (NAFAS) secara berperingkat.Mengulas lanjut beliau berkata, MADA kini sedang mengadakan Kempen Penggunaan Benih Padi Sah sebagai langkah untuk mewar-warkan kepentingan penggunaan benih padi yang berkualiti.Justeru, peladang dinasihatkan, tidak menggunakan sebarang benih padi yang tidak sah walaupun ditawarkan dengan harga murah. Ia bagi mengelak risiko kerugian akibat serangan penyakit dan padi angin. Beliau mengulas keluhan golongan pesawah di beberapa kawasan di Kedah yang enggan menggunakan benih padi varieti lain kecuali MR297 yang didakwa tahan lasak dan mengeluarkan hasil lebih lumayan.


Kerajaan tidak lantik pihak ketiga urus Pelan Rekalibrasi PATI

KUALA LUMPUR, 26 April - Kerajaan tidak melantik pihak ketiga untuk menguruskan Pelan Rekalibrasi Pendatang Asing Tanpa Izin (PATI).

Justeru, Menteri Sumber Manusia, Datuk Seri M. Saravanan memberi peringatan kepada pihak industri supaya hanya memohon atau mendaftar Program Rekalibrasi Tenaga Kerja melalui Jabatan Tenaga Kerja Semenanjung Malaysia.

Langkah itu bagi mengelakkan berlaku penipuan dan manipulasi terhadap majikan dan PATI terlibat.

Pelan Rekalibrasi PATI bermula 16 November 2020 hingga 30 Jun ini.

Beliau ditemui media pada Majlis Iftar dan Amal anjuran Kelab Belia Muslim Malaysia di ibu negara.

Pada majlis tersebut, Datuk Seri M. Saravanan turut memberi sumbangan RM100,000 kepada persatuan berkenaan.


Ramadan: RM150,000 diperuntuk bantu lebih 850 keluarga

SUNGAI UDANG, 26 April- Sejumlah RM150,000 diperuntukkan bagi Bantuan Ramadan Peringkat Dewan Undangan Negeri (DUN) Sungai Udang kepada golongan memerlukan, khasnya mereka yang terkesan COVID-19. Ahli Dewan Undangan Negeri (ADUN) Sungai Udang, Datuk Seri Idris Haron berkata, pek sumbangan berupa keperluan asas dan wang tunai disumbangkan kepada lebih 850 penerima. Beliau berharap, dengan bantuan berkenaan ia dapat meringankan beban mereka khasnya dalam bulan mulia ini serta Hari Raya Aidilfitri yang bakal menjelang. Beliau ditemui media selepas menyampaikan sumbangan berkenaan di Kompleks Japerun Sungai Udang.  Dalam pada itu, Datuk Seri Idris berkata, penerimaan Program Imunisasi COVID-19 Kebangsaan (PICK) di DUN Sungai Udang sangat menggalakkan.  Jelasnya, semua pihak memainkan peranan dalam memberi kesedaran kepentingan suntikan vaksin untuk kesejahteraan rakyat di negara ini.


50,000 pelajar bakal terima peranti CERDIK akhir Mei ini

KUALA LUMPUR, 26 April - 50,000 pelajar bakal terima peranti percuma menerusi inisiatif akses digital untuk pendidikan (CERDIK) akhir Mei ini.

Kini, 13,000 peranti telah diedarkan syarikat berkaitan kerajaan (GLC) dan syarikat pelaburan berkaitan kerajaan (GLIC) kepada Pejabat Pendidikan Daerah (PPD) di beberapa buah negeri.

Yayasan Hasanah menerusi kenyataan medianya menjelaskan, lebih daripada 1,000 pelajar telah pun menerima peranti tersebut.

Pengedaran baki 100,000 peranti lagi dijangka selesai pada akhir bulan September 2021.

CERDIK merupakan inisiatif jangka panjang yang fokus terhadap dua komponen utama iaitu akses kepada peranti dan kesalinghubungan data.

Kesemua peranti lengkap dengan perisian terkini bagi menyokong pembelajaran di sekolah selama sekurang-kurangnya tiga tahun.

Program kerjasama Kementerian Kewangan (MOF) dan Kementerian Pendidikan (KPM) bertujuan untuk merapatkan jurang pembelajaran digital bagi sekolah rendah dan menengah di Malaysia.


PKPD 5 lokaliti di Hulu Besut, Terengganu dilanjutkan hingga 4 Mei depan

KUALA LUMPUR, 25 April - Datuk Seri Ismail Sabri memaklumkan, PKPD di lima lokaliti Mukim Hulu Besut, Terengganu yang sepatutnya tamat 27 April ini dilanjutkan hingga 4 Mei depan.

Lima lokaliti terbabit Kampung Belaoh, Kampung PPRT Belaoh Baru, Kampung Keruak, Kampung Pak Sik dan FELCRA Keruak yang merekodkan 107 kes positif COVID-19.

KKM melaporkan masih berlaku jangkitan dalam kalangan penduduk di kawasan PKPD tersebut dengan 22 kes sedang dirawat.

Dalam kenyataan sama, Datuk Seri Ismail Sabri memaklumkan, PKPD akan dilaksana di Kampung Dambai Inanam, Kota Kinabalu, Sabah bermula esok hingga 9 Mei depan.

Ia berikutan peningkatan kes COVID-19 secara mendadak dengan enam kes positif direkodkan dalam tempoh seminggu.


PKPD di Penjara Tapah dan Kampung Meruntum ditamatkan esok

KUALA LUMPUR, 25 April - Perintah Kawalan Pergerakan Diperketat (PKPD) di Penjara Tapah, Perak dan Kampung Meruntum, Putatan, Sabah, ditamatkan, esok.

Menteri Kanan Pertahanan Datuk Seri Ismail Sabri Yaakob dalam kenyataan memaklumkan perkara itu diputuskan selepas mengambil kira penilaian risiko di kawasan berkenaan.

Sehingga hari ini, Kementerian Kesihatan, KKM mengesahkan terdapat penurunan kes dengan kluster terkawal serta tiada lagi sampel ujian menunggu keputusan di Penjara Tapah.

Sementara itu, di Kampung Meruntum, KKM memaklumkan, berlaku penurunan kes manakala semua kes positif dan kontak rapat juga diasingkan.


8 kluster baharu dikenal pasti, kluster aktif kini 351

PUTRAJAYA, 25 April - 8 kluster baharu COVID-19 dikenal pasti hari ini melibatkan Selangor, Kelantan, Johor, Melaka, Sabah dan Sarawak.

Tiga kluster melibatkan tempat kerja, dua Kluster Institusi Pendidikan KPM dan masing-masing satu Kluster Pendidikan, Kluster Pusat Tahanan serta Kluster Komuniti direkodkan.

Ketua Pengarah Kesihatan, Tan Sri Dr Noor Hisham Abdullah dalam kenyataan memaklumkan, tiga kluster tempat kerja yang dikesan, Kluster Putai di Sarawak, Kluster Ladang Paris Dua di Sabah dan Kluster Jalan Melaka Raya, Melaka.Di Selangor, dua kluster Institusi Pendidikan KPM dikenal pasti iaitu Kluster Jalan Bukit Naga dan Kluster Jalan Kuala Garing manakala Kluster Pendidikan melibatkan Kluster Halban Dua di Kelantan.Di Johor pula, satu Kluster Pusat Tahanan dikenal pasti iaitu Kluster Pagar Sri Lalang.Manakala, satu Kluster Komuniti dikesan di Sarawak iaitu Kluster Rayang.Sembilan kluster tamat hari ini menjadikan jumlah kluster aktif setakat hari ini, 351 kluster.


3 Buah sekolah di Kedah masih ditutup

ALOR SETAR, 25 April - 3 buah sekolah di Kedah membabitkan daerah Kota Setar dan Baling masih ditutup berikutan penularan aktif kes COVID-19 di sekolah terbabit.

Pengarah Kesihatan Negeri Kedah Dr Mohd Fikri Ujang berkata penutupan sekolah terbabit disambung tujuh hari lagi berikutan sebelum ini ditutup beberapa hari.

Katanya sekolah berkenaan ialah Sekolah Menengah Kebangsaan Agama Kedah SMKAK , Mergong di daerah Kota Setar yang membabitkan Kluster Dinamik.  Manakala daerah Baling ialah Maktab Mahmud dan SMK Baling membabitkan kluster Jalan Weng. Jabatan kesihatan Kedah JKN memantau situasi semasa berikutan terdapat pelajar yang bersekolah harian.  JKN turut memasang banting peringatan di kawasan zon merah serta meningkatkan penguatkuasaan pematuhan operasi standard SOP dengan kerjasama agensi lain.


KPDNHEP siasat pemborong jual harga ayam melebihi harga siling

KUALA TERENGGANU, 25 April - Kementerian Perdagangan Dalam Negeri dan Hal Ehwal Pengguna (KPDNHEP) Terengganu akan melakukan siasatan segera berhubung aduan terdapat pemborong menjual harga ayam melebihi harga siling ditetapkan.

Tindakan itu menyebabkan keuntungan diperoleh peniaga terlalu kecil sedangkan mereka terpaksa menjual ayam pada harga siling ditetapkan.

Menurut Exco Keusahawanan, Sumber Manusia, Industri Mikro dan Hal Ehwal Pengguna, Mohd Nurkhuzaini Ab Rahman perkara itu dikesan sejak Skim Harga Maksimum Musim Perayaan, SHMMP dikuatkuasakan Rabu lalu.

Jelasnya, pemborong menjual ayam kepada peniaga pada harga antara RM7.50 hingga RM7.80 sekilogram berbanding RM7.90 untuk ayam standard, menyebabkan peniaga hanya memperoleh keuntungan 10 sen bagi setiap kilogram.

Terdahulu beliau mengadakan pemantauan harga barang kawalan SHMMP di Kuala Terengganu.


COVID-19, KPWKM yakin KPM ada kaedah terbaik tangani situasi

BATU GAJAH, 25 April - Kementerian Pembangunan Wanita, Keluarga dan Masyarakat (KPWKM) yakin Kementerian Pendidikan (KPM) mempunyai kaedah terbaik untuk menangani kluster pendidikan yang membimbangkan golongan ibu bapa ketika ini.

Dalam masa sama, KPM diminta memperketatkan Prosedur Operasi Standard (SOP) di sekolah dalam usaha mengekang penularan COVID-19.

Menterinya, Datuk Seri Rina Mohd Harun berkata, pihaknya memahami kebimbangan ibu bapa ekoran penutupan sekolah di beberapa buah negeri seperti di Sarawak, Kelantan, Johor, Selangor, dan Pulau Pinang. Tambahnya, beliau akan berhubung dengan Menteri Pendidikan untuk mengetahui lebih lanjut mengenai keadaan kluster pendidikan supaya ia dapat diberikan perhatian yang khusus.  Beliau bercakap kepada pemberita selepas merasmikan Program Dapur Kita Dewan Undangan Negeri Tualang Sekah di Batu Gajah, Perak.


Peningkatan kes COVID-19, pemantuhan SOP serta saringan secara rawak perlu dilakukan

PUTRAJAYA, 25 April -  Susulan peningkatan kes COVID-19 termasuk kluster baharu sektor pendidikan.

Presiden Persatuan Pakar Perubatan Kesihatan Awam Malaysia, Datuk Dr. Zainal Ariffin Omar mencadangkan agar pemantauan Prosedur Operasi Standard (SOP) dilakukan.Pada masa yang sama saringan COVID 19 secara rawak dibuat terhadap warga sekolah meskipun tidak menunjukkan sebarang gejala.

Tegas beliau cadangan penutupan sekolah secara keseluruhannya perlu di lihat lebih teliti serta dibuat berdasarkan penilaian risiko, kecuali melibatkan kluster yang besar.


Komuniti Felda gerakan wakaf tunai, bantu Pusat Autisme dan masjid

PADANG BESAR, 25 April - Komuniti Felda di Perlis menyumbangkan dana wakaf tunai RM36,788 kepada Majlis Agama Islam dan Adat Istiadat Melayu Perlis (MAIPs).

Ia bagi tujuan pembinaan Pusat Autisme Negeri Perlis yang bakal dibangunkan oleh MAIPs dengan kerjasama Yayasan Tuanku Syed Putra Perlis dan Universiti Malaysia Perlis di Utan Aji, Kangar.

Ketua Pegawai Eksekutif MAIPs, Mohd Nazim Mohd Noor memaklumkan, program Wakaf MAIPs-Felda melibatkan 857 orang peneroka di Perlis. Majlis penyerahan tersebut dipersembahkan oleh Pengarah Wilayah Felda, Wan Mohd Zamri Wan Yusof kepada Raja Muda Perlis, Tuanku Syed Faizuddin Putra Jamalullail dalam satu majlis yang diadakan di Masjid Nurul Huda Felda Chuping, Padang Besar.  Selain wakaf tunai Pusat Autisme, komuniti Felda Perlis turut menggerakkan program Wakaf Tunai dan memberikan sokongan kewangan bagi menaiktaraf masjid berkenaan. Diakhir majlis, Tuanku Syed Faizuddin turut merasmikan penamaan dewan serbaguna masjid dengan nama Dewan Faizin.


18,279 kenderaan PDRM melebihi had usia, akan digantikan secara berperingkat

ALOR SETAR, 25 April - 18,279 kenderaan pelbagai jenis termasuk motosikal milik Polis Diraja Malaysia yang melangkaui had usia  akan diganti secara berperingkat.

Pengarah Jabatan Logistik dan Teknologi PDRM, Datuk Seri Mazlan Lazim berkata pihaknya menunggu peruntukan baharu daripada kerajaan untuk proses tersebut.

Katanya dalam tempoh terdekat ini PDRM sedang membuat perolehan 240 van untuk kegunaan tugasan anggota yang dijangka diagihkan pada bulan Jun ini.

Beliau ditemui selepas menyerahkan 30 unit kenderaan baharu pacuan empat roda 1 tan GS-Cargo kepada Ketua Polis Kedah Datuk Hasanuddin Hassan untuk kegunaan operasi  Kontinjen Kedah.

Kenderaan itu untuk kegunaan penugasan sekatan jalanraya, tugasan pemantauan membawa mayat, mengangkut barang dan lain-lain. 28 diedarkan untuk kontinjen di setiap daerah dan masing-masing  satu di Pusat Latihan Polis Langkawi dan pasukan polis marin.  Sejak 2017 hingga kini PDRM selesai menguruskan 12 pembekalan dan penghantaran kenderaan baharu yang diluluskan dibawah Rancangan Malaysia ke-11 dengan kos keseluruhan RM159 juta.


9,916 warga emas sudah terima vaksin fasa pertama

SUNGAI PETANI, 25 April - Seramai 9,916 warga emas di seluruh negara telah menerima suntikan vaksin COVID-19 dos pertama, pada fasa kedua Program Imunisasi.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, kesemua mereka dilaporkan berada dalam keadaan baik.

Datuk Seri Rina menyampaikan bantuan kewangan pengoperasian tahunan kepada 15 Pusat Aktiviti Warga Emas Zon Utara di Sungai Petani, Kedah. Selepas ini, kira-kira 10,000 warga emas yang berada di pelbagai institusi akan menerima suntikan vaksin tersebut.


Pengembara perlu jalani kuarantin selama 14 hari

KUALA LUMPUR, 25 April - Susulan kemunculan virus baharu yang dikenali SAR-CoV-2 jenis VOC.

Beberapa Prosedur Operasi Standard khusus ditetapkan buat pengembara yang baharu tiba dari negara yang dilaporkan penularan virus tersebut.

Menteri Kanan Pertahanan, Datuk Seri Ismail Sabri Yaakob berkata, SOP itu penting sebagai langkah berjaga-jaga bagi mengelak penularan virus itu dalam negara.

Dalam SOP tersebut, pengembara perlu melakukan ujian pengesanan jangkitan COVID-19 tiga hari sebelum tarikh berlepas selain menjalani perintah pengawasan dan pemerhatian di stesen kuarantin.

Tempoh kuarantin juga dipanjangkan dari 10 hari kepada 14 hari serta mematuhi SOP yang sedang berkuatkuasa seperti mengaktif aplikasi MySejahtera sebelum tiba di Malaysia.

Selain perlu melalui saringan demam dan gejala, pengembara juga dikehendaki memantau status kesihatan kendiri selama 14 hari dari tarikh ketibaan ke Malaysia.

Sekiranya bergejala, segera mendapatkan rawatan di fasiliti kesihatan.

Sebelum ini, KKM mengesahkan virus baharu itu telah dikesan di negara ini yang boleh mengakibatkan penularan jangkitan berlaku dengan pantas serta sukar dibendung walaupun dengan pengambilan vaksin.


Tinjauan SOP Bazar Ramadan Kampung Baru

KUALA LUMPUR, 24 April- Sekitar suasana di bazar Ramadan Kampung Baru, Kuala Lumpur.

Sepanjang tinjauan petugas Unit Media Baharu, Berita RTM, Mohammad Nazar Minhat mendapati pematuhan Prosedur Operasi Standard (SOP) pencegahan penularan wabak COVID-19 adalah pada tahap memuaskan.

Kesemua peniaga dan pengunjung di bazar berkenaan mengenakan pelitup separuh muka.

Kelihatan pengunjung melakukan pendaftaran di aplikasi MySejahtera, pengesanan suhu badan dan memakai cecair pembasmi kuman sebelum memasuki kawasan bazar.

Malah, para pengunjung juga didapati menjaga penjarakan fizikal masing-masing ketika beratur sebelum membeli juadah berbuka puasa.


Bazar Ramadan Bukit Nyamuk kembali dibuka esok

KUALA NERANG, 24 April- Bazar Ramadan Bukit Nyamuk di Kuala Nerang, Kedah yang ditutup minggu lalu akan beroperasi semula esok di lokasi baharu.  Bazar berkenaan ditutup selepas empat hari beroperasi ekoran gagal patuhi Prosedur Operasi Standard (SOP).

Yang Di-Pertua Majlis Daerah Padang Terap (MDPT), Datuk Md Shuhaime Abdul Rahman dalam kenyataannya memaklumkan lokasi baharu terletak 200 meter dari tapak asal.Ia lebih luas, berbumbung dan memiliki tempat letak kereta mencukupi. Kos sewaan tapak yang dimiliki individu akan dibayar oleh MDPT.  Bagi mengelak tindakan penutupan semula, peniaga dan pengunjung digesa patuh SOP.


Bazar Ramadan: Tiada larangan terhadap kanak-kanak

JASIN, 24 April- Kerajaan Negeri Melaka tidak pernah melarang kanak-kanak dibawa ke bazar Ramadan negeri itu. Ini kerana ia tidak pernah diputuskan dalam mesyuarat kerajaan negeri, selain tidak temaktub dalam Prosedur Operasi Standard (SOP) Majlis Keselamatan Negara (MKN).

"Menurut SOP MKN, tidak ada menyatakan larangan masuk bagi kanak-kanak di bawah 12 tahun ke bazar Ramadan."

"Tetapi penganjur mengesyorkan untuk tidak digalakkan, ia adalah tanggungjawab ibu bapa sendiri."

Sebelum ini, tular di media sosial kononnnya kanak-kanak dilarang ke bazar Ramadan di Melaka.


SHMMP Aidilfitri: Senarai tambahan diumum dalam masa terdekat

PUTRAJAYA, 24 April - Senarai tambahan barangan dalam Skim Harga Maksimum Musim Perayaan Aidilfitiri 2021 akan diumum dalam masa terdekat.

Menurut Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi, terdapat lebih 30 barangan dalam senarai dengan 12 daripadanya telah diumumkan.

Ia melibatkan empat kategori iaitu ayam, telur ayam, daging dan hasil laut.

Beliau menyampaikan Amanat Perdana Menteri sempena Lawatan ke KPDNHEP dan Pusat Arahan Penguatkuasaan di Putrajaya.


KPWKM siasat insiden 'pemeriksaan datang bulan'

PUTRAJAYA, 24 April - Insiden 'pemeriksaan datang bulan' terhadap pelajar perempuan di sebuah sekolah semasa bulan Ramadan akan disiasat.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, beliau memandang serius perkara itu dan ia tidak sewajarnya berlaku.

Jelasnya, kementerian turut akan memantau sekolah berkenaan bagi memastikan perkara itu tidak berulang.

Tegasnya, insiden yang berlaku adalah amat mengejutkan dan tidak boleh diterima akal.

Beliau akan membuat susulan dengan pihak Kementerian Pendidikan dan MARA.

Pengerusi MARA Datuk Azizah Mohd Dun menerusi satu kenyataan sebelum ini berkata, pihaknya sudah mengarahkan siasatan dalaman berkenaan insiden tersebut.


PM sangkal dakwaan kerajaan tidak berusaha bersungguh-sungguh memerangi pandemik COVID-19

MUAR, 23 April - Perdana Menteri, Tan Sri Muhyiddin Yassin menyangkal dakwaan kerajaan tidak berusaha bersungguh-sungguh memerangi pandemik COVID-19.

Sebaliknya, beliau menegaskan, kerajaan setiap hari bermesyuarat dan beliau turut hadir bagi mengetahui perkembangan mutakhir mengenai kes COVID-19 di seluruh negara.  Perdana Menteri berkata, kerajaan telah melakukan yang terbaik dan terus berusaha sedaya upaya untuk mengekang penularan pandemik COVID-19.

Pada masa sama, mengharapkan kerjasama seluruh rakyat untuk patuh arahan dan prosedur operasi standard (SOP) yang ditetapkan.  Kerajaan sedar sekiranya gagal diuruskan dengan cekap, pandemik ini akan membawa mala petaka kepada kesihatan rakyat dan ekonomi negara.  Tan Sri Muhyiddin berucap pada Majlis Bacaan Yasin dan Tahlil serta Penyampaian Sumbangan Sempena Ramadan di Masjid Jamek Haji Muhammad Yassin, Pagoh, Muar.


Kluster pendidikan dominasi senarai kluster baharu hari ini

PUTRAJAYA, 23 April - Lapan kluster baharu dikenal pasti hari ini.

Lima daripadanya kluster pendidikan termasuk empat kluster sekolah atau institusi pendidikan.

Dua lagi kluster komuniti dan satu kluster tempat kerja.

Bagi kluster pendidikan, dua dikesan di Sarawak iaitu Kluster Jalan Roban Lama dan Jalan Selirik.

Satu kluster pendidikan turut dikesan di Pulau Pinang iaitu Kluster Jalan Sungai Daun.

Selain itu Kluster Persiaran Sri Saujana di Johor dan Mempaga Satu di Pahang.

Satu kluster tempat kerja pula dikesan di ibu negara iaitu Kluster Jalan Bukit Bintang.

Manakala dua kluster komuniti dikesan iaitu di Gong Dermin, Kelantan dan Seri Desa di Pahang.

Sehingga kini, 1,219 kluster telah tamat termasuk enam hari ini iaitu Kluster Tapak Bina Jalan Atmosphere, Kluster Batu 19, Kluster Jalan Masyhur Enam, Kluster Industri Cheras Jaya, Kluster Jalan Setiawangsa dan Kluster Jalan Belimbing.


PKPD dilaksanakan di SM Sains Banting mulai esok

KUALA LUMPUR, 23 April - Perintah Kawalan Pergerakan Diperketatkan (PKPD) akan dilaksanakan di Sekolah Menengah Sains Banting, Kuala Langat, Selangor mulai esok sehingga 7 Mei ini.

Pelaksanaan PKPD bagi memudahkan Kementerian Kesihatan membuat pengesanan awal kes positif COVID-19 dan membendung penularan dalam kalangan pelajar dan kakitangan sekolah.

Sementara itu, Perintah Kawalan Pergerakan (PKP) di daerah Lahad Datu, Sabah yang dijadual tamat esok dilanjutkan sehingga 8 Mei.

PKPD juga dilanjutkan sehingga 8 Mei di Kampung Muhibbah Raya, Tawau, Sabah, Rumah Panjang Jalan Bukut Balingian, Mukah, Sarawak dan Politeknik Mukah, Sarawak.

Manakala PKPD di Kampung Bukit Belacon, Segama, Lahad Datu, Sabah ditamatkan hari ini seperti yang dijadualkan.


Bazar Aidilfitri dibenarkan lanjut operasi hingga pukul 2.00 pagi

KUALA LUMPUR, 23 April - Bazar Aidilfitri di seluruh negara dibenarkan beroperasi hingga pukul 2.00 pagi berbanding 12.00 tengah malam sebelum ini, berkuat kuasa esok.

Menteri Kanan Pertahanan, Datuk Seri Ismail Sabri Yaakob berkata, lanjutan tempoh operasi itu dibenarkan selepas mendengar rayuan daripada penjaja bazar.

Mengenai prosedur operasi standard (SOP) sambutan Aidilfitri, beliau berkata, ia sedang diperhalusi dan akan diumumkan minggu hadapan.


KUALA LUMPUR, 23 April - Pergerakan rentas negeri kekal tidak dibenarkan.

Tegas Menteri Kanan Pertahanan, Datuk Seri Ismail Sabri Yaakob, pergerakan rentas negeri menjadi salah satu punca peningkatan kes harian ketika ini.

Jelasnya, berdasarkan data yang direkodkan Kementerian Kesihatan Malaysia (KKM) sebelum ini, kes kluster tertinggi melibatkan Kluster Pasai dengan 2,693 kes merebak di beberapa kawasan di Sarawak.

Berdasarkan penilaian risiko yang telah dilaksanakan oleh KKM dan Majlis Keselamatan Negara (MKN) pula, pergerakan rentas negeri ini harus diperketatkan.

Menurut Datuk Seri Ismail Sabri lagi, rakyat perlu bersama-sama berganding bahu bagi memastikan penularan COVID-19 dapat dikekang sekalipun berdepan keputusan atau penetapan yang tidak disukai.


Insiden 'pemeriksaan datang bulan' akan disiasat

PUTRAJAYA, 23 April - Insiden 'pemeriksaan datang bulan' terhadap pelajar perempuan di sebuah sekolah semasa bulan Ramadan akan disiasat.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, beliau memandang serius perkara itu dan ia tidak sewajarnya berlaku.

Jelasnya, kementerian turut akan memantau sekolah berkenaan bagi memastikan perkara itu tidak berulang.

Tegasnya, insiden berlaku adalah amat mengejutkan dan tidak boleh diterima akal.

Beliau akan membuat susulan dengan pihak Kementerian Pendidikan dan MARA.

Semalam, Pengerusi MARA, Datuk Azizah Mohd Dun menerusi satu kenyataan berkata, pihaknya sudah menggerakkan siasatan dalaman berkenaan insiden tersebut.

Sebelum ini tular di laman Twitter, beberapa pelajar mendedahkan amalan pemeriksaan itu terjadi di sekolah dan mereka mendakwa turut diminta membuka pakaian dalam bagi membuktikan mereka sedang dalam haid dan tidak boleh berpuasa.


Kerajaan PN terap langkah tepat capai keseimbangan antara lindungi rakyat dan ekonomi

PUTRAJAYA, 23 April - Kerajaan Perikatan Nasional (PN) akan terus menerapkan langkah-langkah tepat bagi mencapai keseimbangan di antara melindungi nyawa dan mata pencarian rakyat yang terjejas oleh pandemik COVID-19, kata Perdana Menteri, Tan Sri Muhyiddin Yassin.

Beliau berkata Malaysia tidak terkecuali daripada menerima kesan pandemik COVID-19 yang menjejaskan keselamatan dan kesejahteraan rakyat serta ekonomi negara.

Jelasnya, sejak awal lagi kerajaan telah mengambil pendekatan 6R iaitu 'Resolve', 'Resilient', 'Restart', 'Recover', 'Revitalise' dan 'Reform' dalam mengimbangi kelangsungan hidup rakyat dan pemulihan ekonomi negara.

Negara kini sedang dalam fasa kelima iaitu 'Revitalise' atau memperkasa ekonomi negara.

Tambahnya, aspek penting dalam pemulihan ekonomi negara ialah tahap kejayaan pelaksanaan Program Imunisasi COVID-19 Kebangsaan yang kini telah memasuki fasa kedua.

Segala perancangan program vaksinasi negara kini berjalan lancar untuk mencapai sasaran memastikan sekurang-kurangnya 80% penduduk dewasa Malaysia atau bersamaan 26.5 juta individu menerima vaksin secara percuma menjelang Februari 2022.


Kes baharu COVID-19 kembali hampiri angka 3,000

PUTRAJAYA, 23 April - Selangor mencatat kes baharu tertinggi COVID-19 hari ini dengan 748 kes diikuti Sarawak 717 kes dan Kelantan 476 kes.

Jumlah kes baharu hari ini 2,847 mengatasi kes sembuh 2,341.

Sekaligus, menjadikan jumlah kes aktif meningkat kepada 22,512.

Lapan kes kematian turut dilaporkan menjadikan jumlahnya 1,415.


KKM kesan peningkatan mendadak kes COVID-19 libatkan sektor pendidikan

PUTRAJAYA, 23 April - Sebanyak 39 kluster dengan 1,420 kes melibatkan sub kategori sekolah atau institusi Kementerian Pendidikan (KPM) telah dikesan dari 1 Januari hingga 20 April lalu.

Kementerian Kesihatan Malaysia (KKM) memaklumkan, kluster melibatkan institusi pendidikan merekodkan peningkatan sekali ganda daripada enam kepada 12 kluster dalam tempoh tujuh hari pada minggu lepas.

KKM melalui facebook rasminya turut memaklumkan, peningkatan kluster berkaitan institusi pendidikan meningkat paling tinggi berbanding kategori tempat kerja, komuniti, pusat tahanan, aktiviti keagamaan dan import.

Berdasarkan rekod, sejumlah sekolah di beberapa negeri diarah tutup.

18 April lalu, semua sekolah dan institusi pendidikan di tujuh jajahan di Kelantan diarah tutup susulan pelaksanaan Perintah Kawalan Pergerakan (PKP) di negeri itu hingga 24 April.

20 April, Sekolah Menengah Kebangsaan (SMK) Methodist di Jalan Sungai Daun, Nibong Tebal, Seberang Perai Selatan, Pulau Pinang diarah tutup berikutan kes COVID-19 di sekolah itu dan dijangka dibuka semula pada 26 April.

Pada hari sama, 19 sekolah di Selangor turut ditutup melibatkan 11 sekolah menengah, enam sekolah rendah, satu sekolah menengah agama dan satu sekolah jenis kebangsaan berikutan kemunculan kluster COVID-19.

Turut diarah berbuat demikian pada tarikh berkenaan, dua buah sekolah di Johor Bahru, Johor iaitu Sekolah Menengah Kebangsaan Taman Daya 3 dan Sekolah Kebangsaan Taman Daya.

Pada 21 April, bilangan sekolah yang terpaksa ditutup di Johor meningkat sebanyak 27 sekolah setelah merekodkan kes positif COVID-19 dalam kalangan petugas, murid serta pelajarnya membabitkan 10 sekolah agama dan 17 sekolah kebangsaan, sekolah menengah dan sekolah jenis kebangsaan.

Hari ini, enam sekolah lagi di Johor ditutup bagi memberi laluan pengesanan aktif dan operasi sanitasi susulan kes COVID-19 sejak semalam, menjadikan jumlah sekolah terlibat di negeri itu meningkat kepada 33 buah berbanding 27 sekolah dua hari lepas.


Pembukaan semula Pulau Sembilan: Tunggu keputusan Perbadanan Taman Negeri Perak

TANJUNG TUALANG, 23 April- Kerajaan Perak masih menunggu keputusan Perbadanan Taman Negeri Perak untuk membuka semula Pulau Sembilan dekat Bagan Datuk kepada orang ramai setelah setahun ditutup. Menurut Pengerusi Jawatankuasa Perumahan, Kerajaan Tempatan dan Pelancongan Negeri, Datuk Nolee Ashilin Mohammed Radzi, setakat ini proses pemuliharaan di pulau itu berjalan lancar dan menunjukkan perkembangan yang baik.

Mengulas lanjut beliau berkata, pembukaan pulau itu bergantung kepada keadaan semasa negeri Perak. Beliau berkata demikian pada Program Pra Pelancaran Komuniti Geopark di Tanjung Tualang Tin Dredge (TT5), Tanjung Tualang.


Permintaan bekalan air meningkat, loji rawatan air ditambah

ALOR SETAR, 23 April- Sebuah Loji Rawatan Air (LRA) akan dibina di kawasan-kawasan strategik perumahan serta kawasan perindustrian berimpak tinggi di Kedah.  Ia berikutan jangkaan peningkatan permintaan terhadap bekalan air dalam tempoh lima tahun akan datang.  Pengerusi Jawatankuasa Bekalan dan Sumber Air, Pengairan dan Saliran Negeri Kedah, Datuk Suraya Yaacob berkata, antara kawasan terlibat ialah kawasan Zon Ekonomi Sempadan Khas dan Taman Sains dan Teknologi Kedah di Bukit Kayu Hitam.  Perkara itu dicadangkan pada Mesyuarat Jawatankuasa Tetap Bekalan dan Sumber Air dan Pengairan dan Saliran Negeri Kedah.  Mesyuarat meneliti semua projek yang telah disenaraikan di dalam Rolling Plan Ke-2 (RP2) Rancangan Malaysia Ke-12 (RMKe-12) serta projek-projek yang masih berjalan didalam RMKe-11. Jelas Datuk Suraya, bagi mengatasi masalah tekanan bekalan air sedia ada, kerja masuk tapak LRA Lubuk Buntar dan LRA Sungai Limau akan bermula 2 Mei ini.


SHMMP: KPDNHEP lakukan lebih 4,000 pemeriksaan

KUALA LUMPUR, 23 April - Lebih 4,000 pemeriksaan dilakukan Kementerian Perdagangan Dalam Negeri dan Hal Ehwal Pengguna (KPDNHEP) sejak Skim Harga Maksimum Musim Perayaan (SHMMP) dilaksanakan di seluruh negara bermula Rabu lalu.

Daripada jumlah tersebut, empat aduan berhubung harga maksimum telah dilaporkan dan 1 tindakan telah diambil berkait kes menjual barangan melebihi harga kawalan.

Timbalan Pengarah Penguat Kuasa (Operasi) KPDNHEP, Shamsul Nizam Khalil berkata pihaknya bergerak agresif turun padang bagi memastikan manipulasi harga barangan tidak berlaku menjelang Aidilfitri.

Peniaga diberi amaran tidak menaikkan harga barang secara melulu tanpa alasan munasabah atau bakal berdepan tindakan undang-undang.


RM12.872 bilion permohonan program subsidi upah diluluskan

PUTRAJAYA, 23 April - Setakat 9 April 322,177 majikan dan 2.64 juta pekerja telah menerima manfaat bagi Program Subsidi Upah 1.0 di bawah PRIHATIN dan PENJANA.

Menteri Kewangan Tengku Datuk Seri Zafrul memaklumkan, permohonan yang diluluskan sudah mencecah RM12.872 bilion.

Bagi Program Subsidi Upah 2.0, sejumlah RM1.148 bilion telah disalurkan di bawah KITA PRIHATIN kepada 73,210 majikan.

Ini bagi memastikan perniagaan mereka terus beroperasi dan mengekalkan penggajian bagi 631,801 pekerja.

Program Insentif Pengambilan Pekerja dan Bantuan Latihan pula menyaksikan 132,403 pekerja berjaya mendapat pekerjaan.

Manakala inisiatif Sokongan Penggunaan Teknikal dan Digital bagi PKS dan Syarikat Peringkat Pertengahan menyaksikan RM62.5 juta disalur kepada 13,859 perniagaan dalam bentuk geran dan pinjaman untuk langganan perkhidmatan digitalisasi.


PUTRAJAYA, 23 April - RM651.15 juta Elaun Khas Barisan Hadapan telah disalurkan setakat 9 April lepas.

Jumlah tersebut melibatkan lebih 1.84 juta tuntutan daripada petugas kesihatan dan kakitangan perubatan lain yang terlibat secara langsung dalam memerangi pandemik COVID-19.

Menteri Kewangan, Tengku Datuk Seri Zafrul Tengku Abdul Aziz dalam Laporan Laksana ke-50 menjelaskan jumlah tersebut meningkat berbanding RM647.33 juta dicatatkan minggu lalu melibatkan lebih 1.82 juta tuntutan.

Elaun khas berkenaan juga telah diperluaskan kepada petugas barisan hadapan lain termasuk kastam, imigresen, bomba dan anggota RELA yang terlibat secara langsung dalam pelaksanaan PKP.

Sementara itu, bagi Subsidi Pengangkutan Awam MY30, RM127.74 juta telah disalurkan bagi langganan 751,414 pas bulanan pengangkutan awam tanpa ha bernilai RM30.

Manakala bagi Dana Pinjaman Mudah PKS, jumlah permohonan yang telah diluluskan berjumlah RM11.87 bilion yang akan memberi manfaat kepada 25,289 PKS.


20 NGO serah memorandum bantahan iklan judi raya

KUALA LUMPUR, 22 April - 20 pertubuhan bukan kerajaan (NGO) menyerahkan memorandum bantahan iklan judi raya dalam talian kepada Timbalan Menteri Komunikasi dan Multimedia, Datuk Zahidi Zainul Abidin.

Memorandum itu meminta kerajaan untuk mengambil tindakan terhadap operator judi haram terbabit.

Memorandum diserahkan oleh Ketua Aktivis, Persatuan Pengguna Islam Malaysia (PPIM), Datuk Nadzim Johan kepada Datuk Zahidi di Angkasapuri.

Bagi mengelak isu sama berulang, Datuk Zahidi meminta semua pengiat seni supaya meneliti dahulu kandungan dan tujuan sesuatu program agar tidak menyinggung sensitiviti mana-mana pihak di kemudian hari.

Sementara itu, di lokasi sama, Yayasan Pembangunan Buku Negara (YPBN) dan Institut Kerjasama Islam Antarabangsa Malaysia (IKIAM), menandatangani memorandum persefahaman (MoU) dalam usaha memartabatkan industri penulisan dan penerbitan tanah air, serantau dan global khususnya komuniti pengarang dan penerbit beragama Islam.

MoU itu ditandatangani Datuk Zahidi selaku Pengerusi Eksekutif IKIAM dan Ketua Pengawai Eksekutif IKIAM, Musa Mahmod bersama Pengarah Eksekutif YPBN, Dr Hasan Hamzah dan Ketua Pegawai Eksekutifnya, Maimunah Abu Bakar.

Menerusi kenyataan bersama, YPBN dan IKIAM memaklumkan kerjasama itu bagi menyokong usaha kerajaan dan masyarakat dalam memupuk minat membaca serta menulis menerusi teknologi internet dan penyiaran digital.